text:
कलकत्ता. दशमी मे समूचा जग मायक आराधना मे लागल अछि. मिथिला विकास परिषद् वृहस्पतिदिन, १८ अक्टूबर २०१२ कें बेरू पहर वस्त्र दान कयलक. बेस सादगीपूर्ण माहौल मे असहाय महिला लोकनि मे वस्त्र बाँटल गेल. ३३०० साडी ओ २१० सलवार-सूट वितरित कयल गेल. परिषदक राष्ट्रीय अध्यक्ष अशोक झा जनतब देलनि जे एहि वस्त्र वितरण कार्यक्रम मे मात्र मिथिलानी नहि, सभ समाज केर महिला कें वस्त्र देल गेल. ओ कहलनि जे एहि मे लगभग ६० गोट मिथिलानी छलीह, जे मधुबनी, दरभंगा सहित मिथिला केर अन्य जिला केर छलीह. ओ कहलनि जे एहि वस्त्र वितरण कार्यक्रम सं एहनो मिथिलानी लाभान्वित भेलीह जे लोकनि कूड़ा-कचरा बीछि दिन काटै छथि. महानगर मे मिथिलाक अत्यंत अभावी लोकक सेहो कमी नहि अछि. अशोक झा कहलनि जे परिषद् जनसेवा दिस सेहो साकांक्ष अछि. वस्त्र वितरण कार्यक्रम मे बिनु भेद कयने सभ समाजक महिला मे वस्त्र वितरित कयल गेल. जतय आन समाजक संस्था सभ बेस आडम्बरक संग एहन आयोजन करैत अछि, ओतहि मिविप सादगीपूर्ण आयोजित कयलक. ई समूचा कार्यक्रम मिथिला महिला मंच केर अध्यक्ष शैल झा केर अगुआइ मे भेल.
मिविप कार्यालय लग भेल एहि कार्यक्रम मे मिथिला महोत्सवक तेसर दिनक साहित्यिक कार्यक्रम केर अंतिम सत्र मे नृत्य प्रस्तुत कयनिहारि मैथिल ललना सभ कें सेहो मिथिलाक पारंपरिक मिथिला पेंटिंग सं सज्जित वस्त्र प्रोत्साहन स्वरूपें प्रदान कयल गेल. जाहि मे भावना प्रतिहस्त, अपराजिता झा, शिक्षा झा, शिखा प्रतिहस्त, वंदना झा, सुमन साहु, पूजा झा, अलका झा ओ अन्य कें प्रोत्साहन पुरस्कार देल गेल.
कार्यक्रम मे मो. कमलुद्दीन, मंतु कंदोई, गोपीकांत झा 'मुन्ना', नारायण ठाकुर, नन्द कुमार सिंह, मदन झा, निरंजन ठाकुर, अरुण मिश्र, शेखर वर्मा, पवन ठाकुर, विमलकांत मिश्र, गौरीशंकर मिश्र आदि लोकनि उपस्थित छलाह. कार्यक्रमक संचालन अंजय चौधरी कयलनि.


c: text/html

text:
पटना । लंबा अंतराल क बाद निजी क्षेत्र क पैघ कंपनी बिहार मे उद्योग लगेबा लेल लौट रहल अछि। एहि स खुश राज्य सरकार आब मोट निवेश क बाट ताकिरहल अछि। राज्य सरकार क कहब अछि जे एकरा लेल कंपनी क हर मुमकिन मदद कैल जा रहल अछि। बिहार औद्योगिकी भूमि विकास प्रधिकरण (बियाडा) क प्रबंध निदेशक अंशुलि आर्या कहलथि, हमरा आब औद्योगिक घराना स काफी प्रस्ताव भेट रहल अछि।
उद्योग विभाग क प्रधान सचिव आ औद्यगिक विकास आयुक्त रामेश्वर सिंह कहला जे, हम जे योजना बनेने छी, ओ कईटा राज्य स काफी बेहतर अछि। हम वैट मे 80 फीसदी क प्रतिपूर्ति दैत छी। असगर एहि मद मे बीतल साल 22 करोड़ क भुगतान भेल। एहि साल सेहो हम करीब 45 करोड़ क भुगतान करब। एहि लेल कंपनी हमारा दिस आबि रहल अछि। हालांकि, आब राज्य कए मोट निवेश क इंतजार अछि। राज्य निवेश प्रोत्साहन बोर्ड (एसआईपीबी) क दिस स एखन धरि कुल मिलाकए 30,475 करोड़ टकाक निवेश कए स्वीकृति भेट चुकल अछि, मुदा राज्य मे निवेश सिर्फ 317 करोड़ रुपये क भेल अछि।
एहि संबंध मे सिंह कहैत छथि, हां, जेतबा लोक निवेश क इच्छा जतेलाह, ओतबा एलाह नहि। हालांकि, निवेश क प्रक्रिया मे बीतल साल स तेजी आइल अछि। दरअसल, शुरुआत मे प्रक्रियात्मक दिक्कत छल।
ओ कहला, एखन एसआईपीबी क सहमति हासिल करि चुकल 43 इकाइ उत्पादन चालू करि देलक अछि। एहि स राज्य मे कुल मिलाकए 43 करोड़ क निवेश आयल अछि। ओतहि, 77 इकाइ अगिला 3 स 6 महीना क भीतर उत्पादन चालू करि देत, जाहि स सूबा मे 540 करोड़ क निवेश आउत।
बिहार आबि रहल अछि पैघ कंपनी
पटना । लंबा अंतराल क बाद निजी क्षेत्र क पैघ कंपनी बिहार मे उद्योग लगेबा लेल लौट रहल अछि। एहि स खुश राज्य सरकार आब मोट निवेश क बाट ताकिरहल अछि। राज्य सरकार क कहब अछि जे एकरा लेल कंपनी क हर मुमकिन मदद कैल जा रहल अछि। बिहार औद्योगिकी भूमि विकास प्रधिकरण (बियाडा) क प्रबंध निदेशक अंशुलि आर्या कहलथि, हमरा आब औद्योगिक घराना स काफी प्रस्ताव भेट रहल अछि।

robotstxt: allowed

filter: keep


text:
Thursday, August 18, 2016
गुलेती दास
अन्तिम जेठक दस बजेक समए। चारि दिन पहिने गुलेती दासकेँ दूटा छिट्टा दइले कहने रहिऐ। आइ भोरे समाद पठौलक, ‘छिट्टा तैयार भऽ गेल से लऽ जाह।’ ..समैमे तीखपन, ओना पूर्बा हवा सिहकैत रहइ मुदा तैयो जेना बुझि पड़ैत जे धरतीसँ आगि उठि रहल अछि, खास कऽ दस बजेक पछाइत आ चारि बजेक बीचक समैमे। रोहनियाँ बर्खा नइ भेल, ओना पनरह दिन पहिने बिहड़िया पानि भेल, मुदा ओहो छीच्चे जकाँ भेल जइसँ समैक तापकेँ दाबि नइ सकल। छिछियाएले जकाँ रहि गेल। गोटि-पँगरा रोहनियाँ आम पकए लगल मुदा समए नइ पेने ओकरो सुआद पकाइने जकाँ, माने रौद-पक्कुए सन बुझि पड़ैत। गुलेती दास ऐठाम छिट्टा आनए विदा भेलौं।
गुलेतीक पुश्तैनी जातीय टाइटिल ‘मुखिया’ छिऐन। माने मल्लाह परिवारमे गुलेती दासक जन्म भेलैन। पचीस बर्ख पूर्ब गुलेती मुखिया कबीर पंथी वैष्णव भेला, जइसँ ‘मुखिया’ टाइटिल बदैल ‘दास’ भऽ गेलैन। पचास बर्खक गुलेती दासक जिनगीक अपन रूटिंग बनल छैन। दस बजे ओ भानसक पाछू लगि जाइ छैथ, जे एगारह-सबा-एगारह बजे भोजन तैयार कऽ लइ छैथ। भानसक पछाइत नहा कऽ, मंत्र-जाप तँ किछु अबै नइ छैन, मुदा तैयो ‘जय सत्-नाम, जय-जय सत्-नाम’ करैत चानन सेहो करै छैथ। चानन केला पछाइत भोजन करै छैथ। बारह-सबा-बारह बजे थारी-बरतन धो-धा चीनमारपर रखि अराम करए चलि जाइ छैथ। तीन बजे ओछाइन छोड़ि मुँह-हाथ धोइ, पानि पीब, तमाकुल चुना कऽ खा, अपन काजमे लगि जाइ छैथ...।
भिनसुरका उखड़ाहाक काज सम्पन्न करैत गुलेती भानस करए विदा होइक ओरियान करिते छल कि पहुँचलौं। हमरा देखते गुलेती दास बाजल»
“भैया, तोहर काज काल्हिये बेरू-पहर सम्पन्न भऽ गेल, भने आबिये गेलह।”
कहि दुनू छिट्टा आनि आगूमे रखि देलक। दुनू छिट्टाकेँ निहारि-निहारि देखलौं तँ बुझि पड़ल जे जहिना कहने छल, तहिना छिट्टा बनौनौं अछि। पुछलिऐ»
“गुलेती, दुनूक केते दाम भेलह?”
ओना शुरूहेमे, माने जखन छिट्टा दइले कहने रहिऐ तखने डेढ़-डेढ़ साए रूपैयेक हिसावसँ कहने रहए। मुदा ईहो कहने रहए जे जखन छिट्टा बनि जाएत तखन दस-बीस कमे करि कऽ दिहह। ..छिट्टा देख मनमे भेल जे जेहेन वौस देलक अछि तइमे दामक अतिरिक्त किछु उपड़ा सेहो दिऐ, मुदा लेबाल-देबालक विचार मनमे जोर मारि देलक तँए दोहरा कऽ कहा गेल ‘केते दाम भेलह।’
गुलेती दास बाजल»
“भैया, कहनहि रहिहह जे तीन साएमे दस-बीस कमे दिहह।”
साए-साए रूपैआक तीनटा नमरी जेबीसँ निकालि गुलेती दासक हाथमे दैत कहलिऐ»
“गुलेती, तूँ जेते दस-बीस कम करहब, ओते दाम कम भेल, मुदा तोहर कारीगरी देख मन खुशी भऽ गेल तँए तोरा ओते इनाममे दइ छिअ, ओहो रखि लएह।”
‘इनाम’ सुनि गुलेती मुस्कुराइत कहलक»
“भैया, पाइ-कौड़ी कोनो वौस छी, असल छी जे मनसँ असीरवाद दएह जे अहिना काज लगल रहए जइसँ समाजक उपकार करैत रहिऐ। भानस करैक बेर भऽ गेल तँए अखैन बेसी गप नइ करबह।”
अपनो गुलेती दासक रूटिंग बुझले अछि तँए बेसी गप-सप्पकेँ आगू नहि बढ़ा, दुनू छिट्टा हाथमे लऽ विदा भेलौं।
जहिना कोनो गाममे जे जेते पहिने आएल रहल ओ ओते नीक बासभूमि अपनबैत बसैए, आ जे जेते पछाइत आएल ओ ओते आगू बढ़ैत बास बनबैत जाइए, तहिना गुलेती मुखियाक पिता–दोरिक मुखिया सेहो हरिपुरमे आबि बसला। से खाली दोरिके मुखिया नहि, आठ-दसटा मलाह परिवार कोशिकन्हासँ उपैट आबि बसल छला। करीब साठि बर्ख पहिने...।
जइ समए दोरिक मुखिया हरिपुरमे आबि बसला, तइ समए मात्र तीनियेँ गोरे परिवारमे छला। दोरिकक माए- रूपनी, पत्नी- तेतरी आ अपने दोरिक। गरमजरूआ आम जमीन, करीब पाँच कट्ठाक परती रहै तेहीपर आठो-दसो परिवार बसला।
हरिपुरक अवादी पतराएले छल, खेती-पथारी करैबलाक खगता छेलैहे। ..जहिया आठो-दसो परिवार आबि बसला, तहिया हरिपुरमे जे सुभ्यस्त किसान सभ छला ओ भरपुर सहयोग केलखिन। चारि-पाँच परिवार दू-दू-तीन-तीन परिवारकेँ अपना बीटक बाँस, खढ़ आ साबे दऽ दऽ घर बनबा देलखिन। ओहू दसो-बारहो परिवारकेँ बोनि-बुत्ता करैक गर सेहो भेटलैन।
ओना, रूपनी उमेरदार मुदा तैयो बेटा-पुतोहुक संग अखाढ़मे धनरोपनी आ अगहनमे धनकटनीक संग रब्बियो-राइ उखाड़ए-काटए जाइते छेली। जे किसान दोरिककेँ घर बनबैमे बाँस, खढ़ आ साबेक मदैत केने रहथिन, हुनके हरवाहि दोरिक करए लगला।
सालक बारह मासमे दू मास हरवाहि चलै छल, जइमे एक मास सूख-जोत आ एक मास कदबा चलइ, बाँकी दस मास हरवाहिक काज बन्ने रहइ। खेतियो असान छेलइ। अखाढ़मे धनरोपनी, भादो-आसीनमे खरहाएल धानक खेतमे कमठौन आ अगहनमे धनकटनी चलइ। दौन-दोगौन किसान अपने कऽ लइ छला।
समए आगू बढ़ल। दोरिक मुखियाक माए मरि गेली। दोरिककेँ सेहो पहिल बेटा आ दूटा बेटी भेल। सात सालक जेठ बेटा- फुदी मुखिया। फुदियाक बिआह सेहो भऽ गेल।
दुनू बेटी, जे एकटा पाँच बर्खक छल आ दोसर अढ़ाइ बर्खक छल, ओ आ फुदिया लगा पाँच गोरेक परिवार दोरिक मुखियाक छेलैन। ओना, बेटाक बिआह भऽ गेल मुदा ओइसँ परिवारक जनसंख्यामे कोनो बिरधी नइ भेल। होइतो अहिना छेलै आ अखनो केतौ-केतौ होइते अछि जे बच्चेमे बेटा-बेटीक बिआह भेल आ दस-बारह बरिसक पछाइत दुरागमन।
बाल-विवाहक कारण छल, बेटा-बेटीक बिआह माए-बापक अनिवार्य कार्य मानल जाइत रहल अछि जेकर पुरती करब सेहो अनिवार्य बुझल जाइत रहल अछि। एक तँ ओहुना मनुखो आ आनो-आन जीव-जन्तुक जिनगीक कोनो निसचित गारंटी नइ अछि। मर्त्त लोक छी, जे जन्म लेलक ओ मरबे करत। मुदा तोहूमे जैठाम जिनगी-ले अनुकूल परिस्थिति नइ रहल तैठाम तँ आरो जिनगी बेठेकान भऽ जाइए। ओना, जँ मनुखो आ आनो-आन जीव-जन्तुक अनुकूल परिस्थिति रहल तँ जिनगीकेँ ठेकनौले जा सकैए। बच्चासँ वृद्धि होइत वृद्ध बनैत-बनैत साए बर्ख भाये जाइए।
चारि साए बीघाबला गाम हरिपुर। चारियो साए बीघा जमीन चारि किस्ममे बँटल अछि। ओना माइटिक अनेको किस्म अछि मुदा से नहि, साइजिक हिसावसँ हरिपुरमे चारि किस्मक जमीन अछि। पहिल अछि- ‘उपराइर’, जइमे बासो-अगवास अछि, बाड़ियो-चौमास अछि आ गाछियो-बिरछी अछि। दोसर अछि- ‘मध्यम जमीन’। मध्यमोमे दू रंगक किस्म अछि। पहिल ‘ऊँच मध्यम’ आ दोसर अछि ‘नीच मध्यम’। आ चारिम अछि ‘चौरी’, ‘चौर’।
चारि साए बीघा जमीनमे दू साए बीघा चौरी अछि, बाँकी दू साए बीघा मध्यमसँ बास धरिक अछि। ओना, चौरियोमे धानक खेती होइए, मुदा अबिसवासू। जइ साल अगते नमहर बर्खा भेल आकि बाढ़ि आएल पानिसँ चौरी भरि गेल, तहन तँ दहार भेल तँए एको कनमा धान नइ उपजत।
हरिपुरक उत्तर-पच्छिम कोण होइत सुपर्णा धार प्रवेश केने अछि। जे उत्तर-पच्छिमसँ शुरू होइत गामक उत्तरबरिया बाध देने उत्तर-पूब कोण पकैड़ दच्छिन-मुहेँ होइत गामसँ बहराएल अछि। गामक चारू-कात माने चारू बाधमे चौरियो अछि आ आनो-आनो किस्मक जमीन। ओना, जँ समए नीक रहल, माने दाही-रौदी नइ भेल, तखन तँ एते उपजा भाइये जाइए जइसँ सालो भरिक बुतातमे कटमटी नइ अबैए मुदा दाही-रौदी भेने तँ आबिये जाइए।
दोरिक मुखिया, जिनका अपन घर छोड़ि किछु ने छैन, सेहो अपन काजकेँ बढ़ौलैन। बारह मासक सालमे तीन मास काज रहने, तीन मास तँ परिवारक गुजर चलि जाइ छेलैन, मुदा बाँकी मासमे भुखमरी आबि जाइ छेलैन। ओना, परिवारमे गुलेतीक जन्म सेहो भऽ गेल। गुलेती माने दोरिक मुखियाक चारिम सन्तान।
गामक दछिनबरिया चौरीक बगलेमे पूबसँ पच्छिम-मुहेँ बान्ह अछि। जे बीचमे टुटल अछि। सुखार मासमे तँ सूखले-सूखल लोक टपैए मुदा जखने बर्खा भेल आकि बाढ़ि आएल तहन रस्ता बन्न भऽ जाइए। ओना सोलहन्नी तँ नइ होइए, मुदा भरि-जाँघ-भरि-डाँड़ पानिमे टपए पड़ै छइ।
करीब एक कट्ठामे बान्ह टुटल अछि। जइ देने चौरियोक पानि आ बाढ़िक पानि सेहो बरसातमे बहैत रहैए। जेकरा लोक खोरबन्हा सेहो कहै छइ। ओही टुटलाहा बान्हमे दोरिक टौहकी पहटासँ घेर मछबारि सेहो करै छैथ। जइसँ साओन-भादोसँ लऽ कऽ कातिक तक मछबारिक रोजगार चलिते छैन। ओना, पोखैरक पोसा माछ जकाँ तँ नहि मुदा अनेरूओ आ पोखैर-झाँखैरक जे पुरना माछ बाढ़िमे भँसि-भँसि पड़ाइए ओहो तँ होइते छइ।
बाँसक छिट्टा-पथिया आ टौहकी-पहटा सेहो बनबैक लूरि दोरिक मुखियाकेँ छैन्हे। टौहकी-पहटाक बिकरी तँ बेसी नहियेँ होइ छेलैन मुदा छिट्टा-पथियाक बिकरी तँ होइते छेलैन। ओहीठाम माने खोरिबन्हाक पुबरिया भित्तामे, खोपड़ियो आ मचानो बना दोरिक मुखिया सौनसँ जे रहए लगै छला ओ कातिक तक बाधेमे दिन-राति बितबै छला।
एक-बेर-दू-बेर टौहकी चाहि माछो ऊपर करै छला आ भरि दिन छिट्टा-पथिया सेहो बनबै छला, जेकर बिकरी गामोमे होइ छेलैन आ आनो-आनो गामक लोक आबि-आबि किनै छल।
जहिना दुरागमनक पछाइत दुनू बेटी सासुर चलि गेल तहिना जेठका बेटा–फुदिया सेहो दुरागमनक पछाइत घर-जमाए बनि सासुरेमे रहए लगल। कारण भेल, ससुरकेँ मात्र एकेटा बेटी दोसर कोनो सन्तान नहि। सासुरमे घराड़ीक संग दू कट्ठा बाड़ियो...।
ओना, गुलेती सेहो पनरह बर्खक भऽ गेल, मुदा अलबटाह जकाँ रहने बिआह नइ भेलइ। अलबटाह ई जे देहक हिसावे माथो नमहर रहै आ बोलियो साफ नइ निकलै। ओना बाजै सभ किछु मुदा स्पष्ट बोल नइ रहने सुननिहार साफ-साफ नइ बुझैत। तैसंग दुनू पएरो झखाइ।
भादो मास, सूर्यास्तक समए। टौहकी चाहैत दोरिक मुखिया भरि डाँर पानिमे रहैथ। बड़का टौहकी रहइ। ओइमे एकटा साँप फँसि गेल। मेघौन समए, दोरिककेँ बुझि पड़लैन जे अन्है छी। टौहकीक मुँह खोलि साँपकेँ अन्है बुझि पकड़ए चाहलैन।
टौहकीमे फँसल साँप छटपटाइते रहए। जहाँ दहिना हाथे साँपकेँ पकड़ए लगला कि हाथेमे साँप काटि लेलकैन। जखन हाथमे साँप काटि लेलकैन तखन दोरिककेँ बुझि पड़लैन जे भरिसक ढोढ़ साँप छी, वएह काटि लेलक।
ढोढ़क बिख माल-जालकेँ तँ लगै छै मुदा मनुखकेँ नइ लगै छइ। ओना, हाथसँ छर-छर खून बहए लगलैन मुदा तेकरो चिन्ता मिसियो भरि दोरिकक मनमे नइ भेलैन।
टौहकीक मुँह बान्हि दोरिक ऊपर एला आ जैठाम खून बहैत रहैन, तैठाम चुनौटीसँ चून निकालि लगा लेलैन। ओना, बिख तरेतर देहमे पसरए लगलैन मुदा तेकरा अनठा देलखिन। चून लगा फेर पानिमे पसि टौहकी उठौलैन। टौहकीक मुँह खोलि साँपकेँ निकालए लगला कि फेर दोहरा कऽ साँप काटि लेलकैन। टौहकी चाहिते-चाहिते दोरिक पानिमे खसि पड़ला। दोसर कियो ओइठाम नहि। पानियेँमे दोरिक मरि गेला।
एक घन्टाक पछाइत जखन गुलेतियो आ ओकर माइयो पहुँचल तँ दोरिककेँ खोपड़ीमे नइ देखलक। चारू-कात तकलक तँ केतौ ने नजैरपर पड़लन। अन्हार सेहो भऽ गेलइ। गुलेती कपड़ा बदैल पानिमे पैसल तँ पिताकेँ मुइल पड़ल देखलक। देखते जोरसँ माएकेँ शोर पाड़ैत बाजल»
“माए! बाबू मरि गेल!”
‘मरब’ सुनि तेतरियो पानिमे पैस कऽ देखलैन जे पतिक साँस बन्न भऽ गेल।
पानिपर ताबे अलगल नइ रहइ। गुलेतीकेँ कहलखिन»
“बौआ, पहिने दुनू गोरे पकैड़ कऽ ऊपर लऽ चलह।”
भरि राति दुनू माय-पुत माने गुलेतियो आ तेतरियो दोरिककेँ खोपड़ीमे रखि ओगैड़ कऽ बैसल। भोर होइते दुनू माय-पुत खोपड़ीए-मे कानए लगल। ओना गामसँ हटल खोपड़ी, मुदा रहै तँ गामेक दछिनबरिया बाधमे। ..दुनू माए-बेटाक कानब सुनि एके-दुइये गामक लोक पहुँचए लगल। अन्तमे मचानेक फट्ठो आ बल्लोक चचरी बना दोरिकक लाशकेँ उठा धारक कात लऽ जा गाड़ि देलक।
अखन धरि तेतरीक मनमे मिसियो भरि ई चिन्ता नइ पैसल छलैन जे निसहाय छी। बुझियो केना पड़ितैन, सोझमे पति, बेटा, बेटी सभकेँ देखैत। तैसंग जे जिनगी बनल आबि रहल छेलैन सेहो तँ रहबे करैन। माने ई जे जइ सुख-दुखक बीच जिनगी बनल छैन सेहो तँ छैन्हे, जइसँ अपन ऐगला शेष जिनगीपर नजैर किए जइतैन। मुदा पतिक परोछ भेने तेतेरीक मनो आ शरीरो हरहरा कऽ जेना बैसए लगलैन। ओना तेतरी सत्तैर बर्ख टपि चुकल छैथ मुदा अखन तक मनसँ मृत्युओ आ दुखो हेराएल छैन।
पतिक परोछ भेने जेना एकाएक तेतरीक मनकेँ चिन्ता दाबए लगल। दाबबो केना ने करितैन। एक दिस गुलेती सन अलबटाह बेटा सोझहामे देखैत तँ दोसर दिस जेठ बेटा-पुतोहु आ पोता-पोतीकेँ अपनासँ दूर हटल दोसर गाममे देखैत। जे कहियो एको कौर खाइक आकि एको बीत वस्त्रक जोगार नइ करैत। बेटी तँ सहजे जन्मदाता माए-बापसँ हटि दोसर घर बसिते अछि, तँए ओकर आशे कोन...।
साल बितैत-बितैत तेतरीक शरीर जड़ि कटल लत्ती जकाँ अलिसा-अलिसा सुखैत-सुखैत सुखि गेलैन। माने तेतरी मरि गेली।
पिताक मृत्युक पछाइत गुलेती मुखियाक ऊपर परिवारक भार आबि गेल। ओना, गुलेतीक बुधि ओते परिपक्व नहि जे अपन पूर्ण दायित्व बुझैत मुदा तैयो तँ एते बुझबे करै छल जे जहिना पिताक अमलदारीमे माछक कारोबार करै छेलौं तहिना आबो करब। जइसँ तीन-चारि मास गुजर चलिये जाइए। तैसंग पिताक संग बाँसक बीटसँ बाँस काटि अनै छल आ ओकरा पाँगि-पुईंग कऽ टुकड़ी बना-बना, माने ओकरा टोनि-टोनि, चीर-फारि छिट्टा-पथियाक काड़ो बनबै छल आ बीनैबला कैमचियो बनबै छल, तैसंग छोट-छोट पथियो-टौहकी आ पहटो गुलेती बना लइ छल। ओना पहटा बनाएब सभसँ सोझगर अछि मुदा आब ने ओकर खगता गाममे अछि आ ने बिकरीक वस्तु बनल अछि।
जहिया दोरिक कोशिकन्हासँ पड़ा कऽ हरिपुर आबि बसल तहिया तीन गोरेक परिवार रहैन–अपने, माए आ पत्नी, जे समए पेब कलशल। बेटा-बेटी भेने पाँच गोरेक परिवार भेलैन। मुदा बेटा-बेटीकेँ सासुर बास भेने फेर तीनियेँ गोरे–तेतरी आ गुलेतीपर आबि अँटैक गेलैन। ओना, बेटो-बेटी जे सासुर बसैए, जीवित छैन आ तैसंग पोतो-पोती आ नातियो-नातीनसँ परिवार झमटगर भाइये गेल छैन, जइसँ दुनू परानी दोरिकक मनमे खुशी रहबे करैन। मने-मन बजबो करिते छला जे जहिना कोशिकन्हासँ पड़ा आबि हरिपुरमे बसलौं तहिना भगवान एकसँ एक्कैस परिवार बना देलैन। आगू की हएत से लोक थोड़े देखैए। बड़ देखैए तँ वर्तमान देखैए आ अतीत देखैए। अतीतो तँ अतीते छी जे अपन चुगली अपने करैए। चुगली ई जे जहियासँ मनुख ऐ धरतीपर जन्म लेलक आ लतड़ैत-चतड़ैत आगू बढ़ल तहियासँ हमरो वंश जीबैत आबि रहल अछि, जँ से नइ जीबैत रहल अछि तँ आइ हम केना छी। समैक चपेटमे, माने समैक उतार-चढ़ावमे परिवारक डारि-पात जे टुटल हुअए आकि झड़ल हुअए मुदा शील रूपमे वंशो तँ जीवित ऐछे।
ओना, गुलेतीक परिवार असगरक भऽ गेल। माने परिवारमे गुलेती असगरे रहि गेल। मुदा असगरो रहल तैयो तँ परिवार रहबे कएल, भलेँ अलबटाह रहने गुलेतीक बिआह नइ भेल, तइसँ परिवार आगू नइ बढ़त, मुदा असगरोक परिवार तँ ऐछे। जखने परिवार रहल तखने ओकरा जीवित रखैले परिवारक सभ विहीत करए पड़ै छइ।
परिवारो तँ परिवार छी। एको गोरेक होइए आ पचासो गोरेक होइते अछि। एक गोरेक परिवार ओ भेल जे गुलेतीक छइ, आ गोटे-गोटे ऋृषि-ऋृषिकाक सेहो होइए, जइमे असगरेक जिनगियो आ परिवारो होइए आ दुइयो-तीनियोँ आ चारियो-पाँचोक होइए। तैसंग जँ दू भैयारी आकि तीन भैयारी आकि चारि भैयारीक रहल, तँ पाँच-दस-पनरह-बीसक सेहो होइए। तहूसँ बेसी जँ पिताक परिवारसँ आगू बढ़ि बाबा तकक रहल तँ तीसो-चालीस गोरेक भेल आ जँ तहूसँ पाछू परबाबा तकक संयुक्त रूपमे रहल तँ पचासो-साठि गोरेक परिवार होइते अछि जेकरा ‘संयुक्त परिवार’ सेहो कहै छी। ओना, संयुक्तो परिवार केते रंगक होइए। जँ दू-तीन भैयारीक रहल तँ ओहो संयुक्त परिवार भेल आ जँ तइसँ पाछू बाबा तकक भेल तँ ओहो भेल आ जँ परबाबा तकक भेल तँ ओहो संयुक्ते परिवार भेल।
मुदा तँए कि एक गोरेक आकि दू गोरेक परिवार नइ अछि, एहनो तँ नहियेँ कहल जा सकैए किएक तँ सेहो ऐछे। ओना, एक-पुरखिया परिवारकेँ संयुक्त परिवार बनैक अनुकूल परिस्थिति बनितो नहियेँ अछि तँए ओ नमहर जड़ि रहितो ताड़-खजूर जकाँ एक-पुरखियाहे रहैए। माने ई जे जँ परबाबा धरिक परिवार अछि। ओइ परिवारमे परबबो असगरे भैयारी छला आ बेटो एकेटा भेलैन, बेटी भलेँ बेसिये रहल होनि जे सासुर चलि गेलैन ओ परिवार तँ एक-पुरखियाहे आगू बढ़ि बाबापर पहुँचैए। आ जँ बबोक वएह गति भेलैन जे एकेटा बेटा भेलैन जइसँ फेर एक-पुरखियाहे परिवार आगू बढ़ल...। तँए ओहन परिवार तँ कहियो संयुक्त नहियेँ बनि पाऔत, बेसीसँ बेसी एतबे ने हएत जे बबो-दादी आकि माइयो-बाप आकि बेटो-पुतोहु एकठाम रहि गुजर-बसर करैथ। ओना, अकसरहाँ लोकक मुहेँ यएह निकलैत जे ‘संयुक्त परिवार नष्ट भऽ गेल वा जेहो अछि से नष्ट होइक बाट पकैड़ नेने अछि।’ मुदा ऐठाम हमरा भ्रम भऽ गेल अछि। भ्रम ई भऽ गेल अछि जे हम समयक गतिकेँ नीक जकाँ नहि बुझि पेब रहल छी।
जहिना समैक गति अछि जे भिनसरसँ दुपहर, दुपहरसँ साँझ पड़ैए तहिना सभ कथुक अछि, जइमे परिवारो आ समाजो अछि। समाज परिवर्तनशील अछि। कोनो क्षण एहेन नइ होइ छै जइमे परिवर्तन नइ होइए। मुदा प्रति क्षण होइबला परिवर्तन जाबे तक पुरान स्थितिमे रहल माने पुरान सीमाक बीच रहल–ताबे तक मात्रात्मक परिवर्तनक बीच रहल मुदा जखन ओ धीरे-धीरे बदलैत ओइ सीमापर पहुँच लांघए चाहैए वा लांघैए तखन स्थिति बदलौ चाहै छै आ बदलियो जाइ छै जइसँ बदलावक एक नव रूप धारण करैए जेकरा गुणात्मक परिवर्तन कहै छिऐ, अहीठामसँ परिवारो आ समाजोमे एक नव रूपक उदय होइ छै जे विकास कहबैए। उदाहरणक रूपमे हम देखै छी जे जहिना केटलीमे पानि भरि चुल्हिपर चढ़बै छी, ओइमे निच्चासँ आँच दइ छिऐ, जइसँ पानि गर्म होइत खौलए लगैए। जाधैर पानि खौलैत रहैए ताबे धरि ओ मात्रात्मक परिवर्तनक रूपमे रहल मुदा जखने खौलैत पानि वाष्प बनि उड़ए लगैए तखन ओ गुणात्मकमे बदैल जाइए, जइसँ पानिक रूप वाष्पक रूपमे बदैल जाइए।
अहिना परिवारोक संग अछि। जेकरा हम ‘संयुक्त परिवार’ कहै छिऐ ओ अखनो अपन बदलैत रूपमे जीवित अछि आ आगूओ रहत। अखनो एहेन परिवार तँ ऐछे जे पचीस-पचास जनक अछि। परिवारक जे श्रमशील लोक छैथ ओ अपन-अपन जीविका-ले अपन-अपन उत्पादनमे दसठाम छिड़ियाएल रहै छैथ, आ जखन परिवारमे कोनो पैघ काज– विवाह, श्राद्ध इत्यादि भेल तखन सभ एकठाम भऽ दस-दिन-बीस-दिनमे काज निवटा अपन-अपन जगह पुन: पकैड़ लइ छैथ। ..जाबे धरि परिवारक सभ जनकेँ जीबै जोग उपार्जन नइ रहतैन ताबे ओ परिवार ठाढ़ो केना रहि सकैए तँए जेकरा नष्ट होइत संयुक्त परिवार बुझै छी ओ पाछूक विचार आ ढॉंचा छी। मुदा नव ढाँचाक रूपमे ‘संयुक्त परिवार’ अखन नइ अछि सेहो तँ नहियेँ कहल जा सकैए। हँ, एते जरूर भेल अछि जे ओ नव रूप पकैड़ ठाढ़ अछि।
गुलेती मुखियाक परिवारक जे पैछला रूप छल ओ बदैल गेल मुदा जीवित भाए-बहिनक बीचक सम्बन्ध अखनो जीवित अछि। माने ई जे गुलेतीक जेठ भाइयो आ बहिनो–जे सासुर बास करैए, अपन के कहए जे दुनू बहिनो आ भागिनो-भगिनीक आवा-जाही छइ। तैसंग ईहो छैहे जे गुलेतियो कहियो काल अनदिनो माने बिना कोनो काज-उदेमक सेहो–जाइते अछि आ तैसंग जँ कहियो कोनो विशेष काज–बिआह आदि- भेल तँ तहूमे जाइते अछि। ओना, माता-पिताक मुइने गुलेतीक परिवार असगरेक रहि गेल, मुदा परिवार तँ ठाढ़ रहबे कएल। नमहर परिवार रहने परिवारक जे जरूरतक वस्तु अछि ओकर जरूरत बेसी होइ छइ, आ जेते छोट रहल तेते कम होइ छइ। माने ई जे रहैक घर हुअए आकि भोजनक सिदहा-समर, आकि देहक वस्त्र आकि रोग-वियाधिक दवाइ-दारू ऐ सभ चीजक खगता कम आ बेसी रहने बेसी होइ छइ।
जाबे तक दोरिक मुखिया जीबै छला ताबे तक शकलदेवकेँ गिरहत मानि हुनके काज-उदेम करैत रहलैन। शकलदेवे दोरिककेँ घर बनबैक बाँसो-खढ़ देने रहथिन आ अपन गिरहस्तीमे काजो देने रहथिन, तैसंग मौका-कुमौकामे दू सेर आकि दू टाका दऽ मदैतो करै छेलखिन। ओना, शकलदेवो मरि गेला। बेटा सुरतलाल छथिन जे पितेक सीख-लिखे अखनो धरि परिवार चलबै छैथ।
हाथ-पएर टेँढ़ रहने गुलेतीकेँ ने हर जोतल होइ आ ने धनरोपनी कएल होइ, जइसँ सुरतलालक संग सम्बन्धमे कमी आबि गेल। ओना, सुरतलाल हर जोतैले दोसर गोरेसँ सम्बन्ध बना लेलैन मुदा गुलेतीकेँ सेहो सोलहन्नी नहियेँ छोड़लखिन। अखनो जइ दिन सुरतलाल खेती शुरू करै छैथ, माने पहिल दिन, जइ दिन जन-हरबाहकेँ नति कऽ खुअबै छथिन- तइ दिन गुलेतीकेँ सेहो नौत दऽ खुऐबते छथिन।
दोरिकक अमलदारीमे परिवारमे तीन दिसक आमदनी छल, पहिल छल हरबाहिक संग रवियो-राइ उखाड़ै-काटैसँ लऽ कऽ धनकटनीक बोइन सेहो, तैसंग सौनसँ लऽ कऽ कातिक तक माछोक छल आ टौहकी-पहटा-छिट्टा-पथिया जे बनबै छला सेहो छेलैन। से गुलेतीक परिवारमे नइ रहल। मुदा तैयो मछबारिक आमदनी आ छिट्टा-पथियाक रहबे कएल। टौहकी-पहटा बनाएब छोड़ि सोलहन्नी छिट्टा-पथिया बनबैए।
सुरतलाल गामक सुभ्यस्त किसान छैथ, जिनका दस बीघा जोतो, खढ़ो-खरहोरि आ वेखो-बुनियादि छैन। पाँच कट्ठाक जे बँसवाड़ि छैन ओ ओहन जइमे दस-बीसटा बाँस सभ दिन सूखले रहैए। गदिआह माटिपर बँसबाड़ि छैन जइसँ एक-एकटा बाँस पचास-पचास हाथक होइ छैन। तहूमे जीवनी किसान शकलदेव, रंग-रंगक बाँसो लगौने छला आ ओकर तरद्दुत सेहो साले-साल करिते छला। तरद्दुत ई जे बाँसक बीटमे साले-साल बैशाख-जेठमे माटियो दइ छेलखिन आ खाली जमीनक तमनी सेहो करिते छला, जइसँ पुरान बीट रहितो बुझिये ने पड़ैत जे ई एते पुरान अछि। ओना, नवो बीट पुरान बीट जकाँ बिना तरद्दुतक भाइये जाइए। हेबो केना ने करत जहिना गरीब परिवारमे समुचित भोजन आ बर-बेमारीमे समुचित दवाइ नइ भेटने जुआनो-जहान झखड़ल बुझि पड़ैए तहिना नवको बाँसक बीटमे भाइये जाइ छइ।
गुलेतीक परिवारक सम्बन्ध जे शकलदेव परिवारक संग अखन धरिक छल ओइमे काजक कमी भेनौं कमी नइ आएल अछि। जइ समए दोरिक जीबै छला तहू दिनमे छिट्टा-पथिया बनबैले शकलदेवक बाँस कीनि बनबै छला आ गुलेती जखन करए लगल तखनो सुरतलालेसँ बाँस कीनि-कीनि बनबैए। ओना, गुलेतीक परिवार आ सुरतलालक परिवारक सम्बन्धमे मिसियो भरि विघटन नहि भेल मुदा सम्बन्धक रूपमे परिवर्तन तँ भेबे कएल। होइते अहिना छै जे समैक संग बेकतियो, परिवारो आ समाजोक सम्बन्धमे परिवर्तन भऽ जाइए।
जहिना दोरिककेँ हरिपुर एलापर शकलदेव बिसवासक संग बाँस, खढ़, खरही दऽ घर बनबा बसौलखिन आ अपन मदैतिक लेल हरबाहिक संग गिरहस्तीसँ जोड़ि जिनगीकेँ बिसवासक संग आगू बढ़बैत रहलखिन तहिना सुरतलालो गुलेतीक संग अपन बिसवासकेँ जीवित रखनहि छैथ। माने ई जे गुलेतीकेँ जे छिट्टा-पथिया बनबैले बाँसक खगता होइ छै तइले कहि देने छथिन»
“गुलेती, बाँसक बीट अपने बुझिहह, तँए जखन तोरा खगता हुअ तखन परोछोमे काटि सकै छह। दामक कोनो बात नहि, तोरो बुझले छह जे बीस रूपैआ एगो-बाँसक दाम होइए, जे तूँ पहिनौं दऽ सकै छह आ पछातियो दऽ सकै छह।”
ओना, गुलेतियो इमानदारीसँ ई बुझिते अछि जे बिसवासो तँ पुरनाइये गेल अछि जइसँ कमी आबिये जाइ छइ। तँए जखन बाँसक खगता होइ छै तखन ओ अपन जीवनक जीविकाक काज बुझि पहिने सुरतलालकेँ जानकारी दैत काज करैए।
अन्तिम जेठ, टहटहौआ रौद। गुलेती मुखिया तीन बजे अपन छिट्टा बीनैक सभ समचाक संग एकटा डाबामे पानि नेने घरसँ थोड़े हटि रस्ता परक पाखैर गाछ लग पहुँचल। ओना, ओ आइए-टा नहि, सभ दिन ओही गाछक निच्चाँक छाहैरमे बैस अपन काज करैए।
गाछक निच्चाँमे काड़ा, कैमची, पगहरिया आ पानिक डाबा रखि बौगुलीसँ तमाकुल निकालि चुनबए लगल। तही काल लोहिया पट्टीवाला श्याम सुन्दर दास अपन दूटा चेलाक संग पहुँचला। तीनू बबाजी भनडारा पुरए दीप जाइ छला। ओना, तीनू गोरे छत्ता सेहो ओढ़ने रहैथ मुदा तैयो रौदा गेले छला। रौदेबो केना ने करितैथ, एगारहे बजे खा-पी कऽ गामसँ विदा भेला। लोहिया पट्टी आ दीपक बीच पाँच-छह कोस जमीन अछि। चारि बजेसँ भनडाराक कार्यक्रम पहुँचनहि शुरू हएत।
भनडरो नमहर छइ। एगारह साए टूक बँटने छैथ। सात साए महात्माक जुटानी अछि। तैसंग परोपट्टाक जे कण्ठीधारी कबीर पंथी छैथ, तिनको सभकेँ दल पड़ले छैन। एक-सँ-एक गबैया सभ सेहो एबे करता। ओना, कम कि बेसी जे साधु-महात्मा छैथ, सभकेँ किछु-ने-किछु भजन कीर्तन अबिते छैन, जे कियो खौजरीपर गबै छैथ तँ कियो ढोलक-हरमुनियाँपर तँ कियो ओहिना थोपड़ी बजा-बजा सेहो गेबे करै छैथ।
जहिना छोट-पैघ कबीर पंथी महंथक जुटानी अछि माने दल पड़ल छैन, तहिना छोट-पैघ गबैयोक जुटानी ऐछे। रहबो केना ने करत, अखुनका जकाँ कि अपन-अपन फीस बना चलै छैथ, एक टूक सुपारी अपना पंथक भेट जाइ छैन कि अपन सेवा दइले तैयार भऽ जाइ छैथ, जइसँ नीकसँ नीक भजन-कीर्तनक कार्यक्रम, कम-सँ-कम खर्चमे चलिते अछि। ..इलाकाक पैघ गबैया सरिया दासीन जे डोम परिवारक छैथ, जिनकर कहब छैन जे सात-दिन-सात-राति एक-सुरे जँ गबैत रहब तैयो दोहरा कऽ एक भजन नइ गाएब। गबैया नमहरक दोसर कारण ईहो अछि जे अपने-आपमे ओ पूर्ण छैथ। माने ई जे ने हुनका दोसर संग पुरनिहार दोसर गबैयाक खगता होइ छैन आ ने कोनो बजन्त्रियेक। माने ई जे एहनो गबैया तँ छैथे जिनका नीक माईक आ आधुनिक बाजाक संग नीक बजौनिहारोक खगता होइ छैन, तैठाम सरिया दासीन अपने मुहेँ गेबो करै छैथ आ अपने हाथे खौजरियो बजबै छैथ। चेहरा-मोहरा भलेँ देखनुक नइ होनि मुदा ज्ञान ज्योतिक प्रखर गबैया तँ छैथे जे पारखी लेल आकर्षणक कारण ऐछे। तँए खाली पंथाइयेक सुननिहारटा नहि आनो-आन कला-पारखीक जुटान तँ भाइये जाइए। तहूमे सरिया दासीनक संग छट्ठू दास, हिताइ दास, राम अशीष दास, रामजी दास इत्यादि अनेको गबैयाकेँ टूक भेटले छैन। सभ कियो जुटबे करता।
एक तँ ओहिना गोसाँइ साहैबक सेवकान तहूमे नमहर कार्यक्रम ऐछे तैठाम जँ कार्यक्रम शुरू होइसँ एको घन्टा पहिने नइ पहुँचता सेहो केहेन हएत। ..यएह सोचि लोहिया पट्टीबला महात्मा श्याम सुन्दर दास एगारह बजे खा-पी कऽ गामसँ विदा भेला जे तीन बजे तक दीप पहुँच जाएब। मुदा से भेलैन नइ शुरूमे तँ एक झोंक खूब चलला जइसँ घन्टे भरिमे दू कोस टपि परसा लगिचा देलखिन। मुदा एक तँ खेलहा-पिलहा परहक चालि, दोसर जेठुआ रौद, परसा अबैत अबैत बेदम भऽ गेला। कटोरिया धोधि थुलथुल देह, थकानसँ ई बुझि पड़लैन जे जँ एको डेग आगू बढ़ब तँ खसि पड़ब। ओना, अपनोसँ तबाह दुनू चेला भऽ गेलैन। चेलाक तबाहीक कारण भेल जे दुनू गोरेक काँखमे नमहर-नमहर झोरो, जइमे कपड़ा-लत्ताक संग झालि-खौजरी इत्यादि छेलैन, तैपरसँ एक हाथे छत्ता सेहो पकड़ए पड़ल रहैन। मुदा मुँह फोरि अपन बेथा गोसाँइ साहैबकेँ कहबो केना करतैन। कहैक माने भेल अपना संग गोसाँइयो साहैबक समए लेब। एक तँ ओहिना समैपर पहुँच पएब कि नहि, तैपर सँ आरो समए खटियाएब उचित नहि। ..संजोग नीक बनल। परसा धामक आगू पहुँच गेला। केना गोसाँइ साहैब श्याम सुन्दर दास कहितथिन जे ‘थाकि गेलौं, कनी अराम करब।’ तँए बोल बदलैत बजला»
“छीतन दास, भने नीक जगहपर पहुँच गेलौं। सूर्य मन्दिर छी। चलू कनी दर्शन कऽ लेब।”
एक तँ ओहिना सबहक मनकेँ रौदक थकान दबने, तैपर गोसाँइ साहैबक विचार कटलो तँ नहियेँ जा सकैए। छीतन दास बजला»
“हँ-हँ साहैब, फेर कहिया ऐ रस्ते आएब कहिया नहि, तँए जिनगीक जे काज अगुआइत भऽ जाए ओ ओते बढ़ियाँ किने।”
ओना, दोसर चेला–दुखी दास बुझि गेला जे दुनू बहन्ना कऽ रहला अछि, भरि दिन निरगुने-सगुनक विचार करैत रहै छैथ आ अखन दर्शन करैक मन भऽ रहल छैन! तँए दुखी दासक मुँह बिजकैत रहैन। जे बात श्याम सुन्दर दास बुझि गेला। दुखी दासकेँ पछुअबैत पुछलखिन»
“की दुखी दास अहाँक की विचार अछि?”
गोसाँइ साहैबक विचार कटलो तँ नहियेँ जा सकैए तखन तँ भेल गुरुकेँ अनुकूल बना चली जइसँ अनुकूलता औत। ..मुस्की दैत दुखी दास कहलकैन»
“साहैब, अहाँक ने पहिल दिन छी। मुदा हमर तँ सासुरे परसा छी। जखन सासुरमे रहै छी तँ भोरे सुति उठि नहा कऽ पहिने एक लोटा जल सूर्ज भगवानकेँ चढ़बै छिऐन, तेकर पछाइते चाहो-पान करै छी आ दुनियोँ-दारीक गप-सप्प।”
सभ गप करिते तीनू गोरे मन्दिरक आगूक आँगनमे पहुँच अपन-अपन झोरा-झपटा रखि अराम करए लगला।
ओना, तीनू मुरतेकेँ निन सेहो दाबए लगलैन मुदा चारि बजेसँ पहिने दीप पहुँचैले कछमछी सेहो मनकेँ रेबारिते रहैन। पनरह-बीस मिनट अराम केला पछाइत श्याम सुन्दर दास बजला»
“छीतन दास! अराम केने समैपर नइ पहुँचब, आगू बढ़ू।”
छीतन दास बिना किछु बजने उठि कऽ झोरा काँखमे लटकौलक। तीनू गोरे परसा धामसँ टहटहौआ रौदमे छाता तानि विदा भेला।
परसा धामसँ दू कोस आगू हरिपुर। हरिपुर अबैत-अबैत तीनू मुरते फेर बेदम भऽ गेला। तीनूक मन लुस-फूसाए लगलैन जे केतौ बैस कनी काल अराम करी। मुदा श्याम सुन्दर दासक नजैर जखन घड़ीपर पहुँचैन तँ मन कड़ुआ जाइन। एके घन्टा समए बँचल अछि आ कोस भरिसँ बेसी जमीन चलबो अछि। मुदा आगू बढ़ैक डेगे ने ससरैन। तैपर पियाससँ मन छटपटाइत रहैन। तहूमे गामो तेहेन अछि जे अँगने-अँगने सभ चापाकल गरौने, रस्ता कातमे एकोगो कल नहि, पानियोँ केतेए पीब। केकरो ऐठाम जँ पानि पिबए पहुँचबो करब तँ तेते ने आगत-भागत करए लगता जे आरो बेसी समए लगत। अपन सेवकानमे भनडारा छी, गेला पछातिये कार्यक्रमक श्री गणेश हएत। ..श्याम सुन्दर दासकेँ कोनो रस्ते ने सुझैत रहैन जे की केने की नीक हएत। ततमत करैत तीनू गोरे पाखैर गाछ लग पहुँचला।
गाछक जड़िमे गुलेती डाबाक मुँहपर लोटा औन्ह कऽ रखने रहए। जहिना प्रियतमक प्रेममे प्रेमीक नजैर चकोनो होइत रहैए तहिना श्याम सुन्दर दासक नजैर पाखैर गाछक जड़िमे राखल माटिक कलशपर अँटकल रहैन। मुदा ताकमे रहैथ जे चीजबला किछु बाजत तखन ने बातक सोरि पकैड़ अपन बात राखब। से गुलेती दास किछु बजबे ने करैत। मतलबे वेचाराकेँ की रहइ। तहूमे रस्ता-पेरा चलनिहारकेँ उपकैर कऽ टोकबो नीक नहि। जँ कहीं टोकाइन लगि जानि तँ अनेरे गुम्हरता। तँए, तइसँ नीक ने जे ‘ने मारी माछ आ ने उपछी खत्ता।’
ओना, श्याम सुन्दर दासकेँ नमगर चानन देख गुलेती बुझि गेल जे ई सभ बबाजी छिआ। किएक तँ श्याम सुन्दर दासकेँ मोछ-दाढ़ी ने झमटगर नइ छैन मुदा चानन तँ नमगर-चौड़गर छैन्हे। छीतन दास आ दुखी दास ने झोंटो बढ़ौने छैथ आ मोछो-दाढ़ी बढ़ौने छैथ, भलेँ कण्ठी गमछे तरमे किए ने झँपाएल होनि मुदा छैथ सभ बबाजीए।
समयक गतिकेँ अँकैत श्याम सुन्दर दास गुलेती दिस तकैत बजला»
“बाउ, दीप केते दूर हएत?”
ओना, श्याम सुन्दर दासकेँ बुझल रहबे करैन, किए तँ केतेको दिन अही रस्ते दीप होइत दीघिया गेल छैथ। मुदा एहनो तँ होइते अछि जे लग-पासक गामक दूरी बेसी आबा-जाही भेने छोट भऽ जाइए आ बाहर-बलाक लेल माने दस-कोस-बीस-कोस चाइलिक थाकल लोक-ले बढ़ि जाइए।
गुलेती मुखिया बाजल»
“बाबा महराज, किरिण डुमैत दीपक हाट तीमन-तरकारी-ले जाइ छी आ दोसर साँझ होइत-होइत घुमि कऽ आबि जाइ छी, तेतबे दूर अछि।”
गुलेतीकेँ कोस आकि किलोमीटर बुझब कोन जरूरी छइ, अपन काजसँ मतलब छइ, तँए अपन काजक नापसँ दीपकेँ नापि बाजल। ओना, गुलेतीक इमान श्याम सुन्दर दासक मनकेँ मोहि लेलकैन। मोहि ई लेलकैन जे अखनो जँ केतौ इमान बँचल अछि तँ एहने-एहने लोकक बीच अछि। ऐठाम जँ सम्बन्ध नइ बनाएब तँ नीक सम्बन्धीसँ भेँट हएब कठिन अछि। विचारकेँ आगू बढ़बैत श्याम सुन्दर दास बजला»
“बाउ, डाबामे जल छी?”
‘जल’ सुनिते गुलेतीक अपनो मन जलजला गेलइ। जलजला ई गेलै जे भूखलकेँ एक कौर अन्न आ पियासलकेँ एक लोटा जलदान करब धरम छी। मुदा अपनो तँ धर्म अछि, जँ धर्म-धर्म अपनेमे लड़त तँ अधर्मक राज हेबे करतै। अपन धर्म बँचबैत गुलेती मुखिया बाजल»
“बाबा महराज! हम साँकठ छी। मलाह सेहो छी, सालमे चारि मास मछबाइरे करै छी। हमर घैलक जल केना पान करब?”
गुलेतीक बात सुनि श्याम सुन्दर दासक मनमे एकाएक अनेको प्रश्न उठि गेलैन। मुदा समैकेँ देखैत अपन विचारकेँ दाबए चाहैथ। मुदा जे रणक्षेत्रमे प्रश्न उठि गेल अछि ओकरा छोड़बो तँ नीक नहियेँ हएत। मुदा प्रश्नो तँ एहेन जटिल अछि माने पेरासूत जकाँ तेहेन घुरछी लागल छै जे धड़फड़मे सोझराएबो कठिन ऐछे। जँ कहबै जे ‘बौआ माछ खाएब छोड़ि दहक सेहो नइ हएत। किए तँ कैतकी गैंचीक सुआद मनमे हेबे करतै। हमर बात किन्नौं सुनत। ..जाबे केकरो अनुकूल नइ बना पएब ताबे ओ संग थोड़े आबि सकैए। मुदा ‘पियास ने मानए धोबी घाट...।’
..पियाससँ तीनू मुरतेक मन माटिपर पड़ल माछ जकाँ छटपटाइत रहैन। श्याम सुन्दर दासक मनमे ईहो उठैन जे हमर जे पूर्व महापुरुष सभ भेल छैथ ओ भूखलमे कुत्तोक मौसुकेँ अमृत मानि भक्ष वस्तु कहने छैथ...।
श्याम सुन्दर दास मने-मन विचारए लगला जे की कहलासँ गुलेती अनुकूल हएत। जाबे अनुकूल नइ हएत ताबे जे जल पियौत तँ मन अपन गवाही देबे करतै जे पाप केलौं! एक दिस ‘साधु-महात्मा’क सेवा, दोसर दिस ‘पाप’, दुनू सिरापर ऐछे! तैबीच ईहो तँ ऐछे जे दुनियाँमे सभकेँ अपन इष्टदेव छै आ ओही इष्टदेवक आदेशानुसार अपन-अपन बुधि-विवेकसँ काज करैए। तत्काल जँ किछु आदेशो देबै आ परिस्थितिवस जँ मानियोँ लेत तँ पछाइत अपन मन कहबे करतै जे ई अनुचित भेल। माने ई जे बटोही-अभ्यागत बुझि कहबै आ तेकरा जँ ओ सेवा बुझि काइयो लेत तैयो मने-मन गुनधुन करबे करत। मुदा जाबे ओकर मनकेँ मोड़ि अपना मनोनुकूल नइ बना लेब ताबे आगूओ केना बढ़ब। ..एकाएक श्याम सुन्दर दासक मनमे भेलैन कहाँ एक लोटा ‘जल’ आ कहाँ जलसँ भरल अथाह समुद्र.., तैठाम जँ पछैड़ जाइ सेहो नीक नहि, तँए नीक ई हएत जे अनकर मनकेँ मोड़ैले कनी अपनो मनकेँ लियौन करी।
अपन मनकेँ लियौन करैत श्याम सुन्दर दास गुलेतीकेँ कहलखिन-
“बौआ, परिवारमे के सभ अछि?”
‘परिवार’ सुनि गुलेती मुखियाक मन चौंकल। चौंकल ई जे आइ तक कियो एहेन शुभचिन्तक नइ भेला जे हमरा सन गरीब लोकक परिवारक खोज-खबैर लथि। ओना गुलेती काज करैक सुर-सार करिते रहए, हाथ नइ लगौने रहए, तइ बिच्चेमे परिवारक बात उठि गेल। ..गुलेती बाजल»
“बाबा महराज, असगरे छी माइयो आ बाउओ मरि गेल।”
‘असगर’ सुनिते श्याम सुन्दर दासक मनमे उठि गेलैन जे एक दिस लसगरक बीच जा रहल छी आ दोसर दिस बाटेमे असगरसँ भेँट भऽ गेल। किए ने एकरो ओही लसगरमे लसका दिऐ जे समूहमे समाज बनि समाजिक जीवन धारण करत। तैबीच मनमे ईहो उठलैन जे लसगर जँ बोनो-झाड़ आकि धारो-समुद्रमे रहैए तँ ओकर जिनगीक अपन आनन्द छइ, मुदा असगर जँ से रहत तँ बोन-झाड़मे बाघ-सुगरक डर हेतै जे कहीं किम्हरोसँ आबि चाभि ने दिअए। तहिना धारो-समुद्रमे हेबे करतै जे कोनो मोइनमे ने डुमि जाइ...।
विचारकेँ आगू बढ़बैत श्याम सुन्दर दास बजला»
“असगरे परिवारक सभ काज सम्हारि केना लइ छी। परिवारमे काज तँ बहुत होइ छइ, उपैतसँ विपैत धरि?”
ओना, श्याम सुन्दर दासक विचार गुलेती नीक जकाँ नइ बुझलक। माने उपैत-विपैतक अर्थ नइ बुझलक। मुदा एहनो तँ होइते अछि जे दू गोरेक गप-सप्पमे बिनु बुझलो प्रश्नक उत्तर लोक दइते अछि। ..गुलेतियो मुखिया सहए केलक»
“बाबा महराज, गरीब लोकक परिवारे की! ‘आगू नाथ ने पाछू पगहा।’ तखन तँ पेट अछि ते भूख लगबे करत, तइले कमा कऽ खाइ आकि भीख माँगि कऽ आकि ठकि-फुसिया कऽ, लोक कहुना तँ जीबे करत।”
ओना, गुलेती अपना धुनिमे बाजल। मुदा श्याम सुन्दर दासकेँ जिनगीक एकटा पन्ना[1] भेटलैन, जेकरे पकैड़ पुछि देलखिन»
“कमाइ की सभ अछि?”
‘कमाइ’ सुनि गुलेती मुखियाक मनमे ठहकल। पहिने काज तखने कमाइ। काज करब तखन ने कमाइ हएत..। बाजल»
“बाबा महराज, सालो भरि बाँसक छिट्टा-पथिया बनबै छी, ओकरे बेच कऽ खाइ-पिबै छी।”
श्याम सुन्दर दास»
“एकेटा काज करै छी आकि दोसरो?”
गुलेती»
“ई भेल सालतनी काज आ बीचमे एकटा दोसरो काज अछि। सालक चारि मास मछबारि सेहो करै छी।”
श्याम सुन्दर दास»
“जखन मछबारिक काज करैत हएब तखन तँ छिट्टा-पथियाक काज छुटि जाइत हएत?”
ओना, गुलेती मुखियाक मोट बुधिक मन तँए मेही बात सभ बिसैर-बिसैर जाइते अछि। मुदा अखियास करैत बाजल»
“बाबा महराज, आसिन-कातिकमे जहिना पावैनक धुमसाही रहैए तहिना काजोक भऽ जाइए। एक तँ जनमारा मास दुनू छी, केकरो मलेरिया बोखार धरैए तँ केकरो साँप-बिच्छूसँ छुबबैए, तैपर दिनो कनी छोट भाइये जाइए। मुदा..?”
‘मुदा’ सुनिते श्याम सुन्दर दासक मनमे ठहकलैन। ठहैकते मुहसँ मुस्की छुटलैन। मुस्कियाइत बजला»
“तखन पार केना लगैए?”
जहिना कोनो भारी माने चौड़गरो आ गहींरगरो धार टपै काल मनमे समोह उठैए तहिना गुलेतीक मनमे समोह उठल, जइसँ बोली लटपटाए लगल। बाजल»
“गरीब लोकक जिनगीक कोनो लज्जैत रहैए। ने खाइ-पिबैक ठेकान आ ने रहै-सहैक, तखन तँ कहुना मनकेँ मारि नहि रहत तँ..।”
ठमकैत गुलेतीकेँ देख श्याम सुन्दर दास बिच्चेमे पुछि देलखिन»
“जखन असगरे छी तखन एते लन्द-फन्द काज किए करै छी? काजकेँ समैट जतबे खगता अछि तही हिसावसँ करू।”
श्याम सुन्दर दासक विचार जेना गुलेती मुखियाक मनमे भरि गेल तहिना तीर लगल चिड़ै जकाँ छटपटाए लगल, बाजल»
“से केना हएत?”
श्याम सुन्दर दास बजला»
“जँ साल भरिक रस्ता भेट जाए तँ चारि-छह मासक रस्ता छोड़ि दी।”
हँसैत गुलेती बाजल»
“से तँ नानियोँ-मुहेँ सुनने छी जे बेसी काल बजै छेली जे छह मासक रस्ता नइ चलि साल भरिक चली।”
सुढ़ियाइत गुलेतीक मनकेँ देख मोहैन चलबैत श्याम सुन्दर दास बजला»
“जखन घर-अँगनामे बैस छिट्टा-पथियाक काज कऽ लइ छी तखन जँ पानि-झाड़क काज करै छी से नीक लगैए?”
‘पानि-झाड़’ सुनिते गुलेतीक मन पनियाइत झहरल»
“बाबा महराज, हमर बाउओ पानियेँ-मे मरल।”
‘पानिमे मरल’ सुनिते श्याम सुन्दर दासक मनमे उपकलैन- मुर्दघट्टीए ओहन जगह छी जैठाम लोक अन्तिम साँस लइए। जखन जिनगीक अन्तिम साँसक समए अबैए तखने नव साँस पौने मनमे परवेशो करैए...।
जहिना मरैत रोगीकेँ कोराइमिन दऽ किछु समए प्राणकेँ ठहरौल जाइए तहिना जिनगीक कोराइमिन दैत श्याम सुन्दर दास बजला»
“बाउ, जखन साल भरिक उपैतिक काज लगले अछि तखन दू-मसुआ आकि चरि-मसुआ काज छोड़ि देब नीक। ओना, टुकड़ी-पुरजा काज जे होइए ओ थोड़े लभगर होइते अछि मुदा ओइ लभगरक लोभमे नइ पड़ी।”
जहिना धुर-झार श्याम सुन्दर दास अपन विचारकेँ व्यक्त करैत गेला तहिना गुलेतीक जिज्ञासा सेहो बढ़ैत गेल, जेकरा ओ ठाढ़ कानक कोन बात जे मुँह-बाबि सुनबो करए आ अखियासो करए, मुदा जड़िक मूल लग नजैर जेबे ने करइ जे श्याम सुन्दर दास की कहि रहला अछि। खएर.., एते तँ जिज्ञासा जगिये गेलै जे बाजल»
“बाबा महराज, अहीं सेने हमहूँ जाएब। केतए जाइ छिऐ आ कहिया घुमबै?”
अपन मेहनतक फल देख श्याम सुन्दर दासक मन ठाढ़ भेलैन। ठाढ़ होइते हियाबए लगला जे ‘की केने की नीक हएत’ तँए किछु बजैमे बिलम होइत रहैन। बिच्चेमे छीतन दास टीपलक»
“गुलेती भाय, करीब बीस बर्ख पहिनहि हमरो घरवाली मरि गेल, आ जेठका बेटा जे पनरह सालक रहए ओ गौंआँ सबहक संगे बिराटनगर पड़ा कऽ चलि गेल।”
बिच्चेमे गुलेती बाजल»
“दोसर-तेसर धिया-पुता बीचक नइ अछि?”
गुलेती मुखियाकेँ धड़फड़ाइत देख छीतन दास बाजल»
“छह मास अल्हुआ माटि तर रहैए से धड़फड़ेबे ने करैए आ अहाँ लगले धड़फड़ा गेलौं। पहिने भेख लिअ तखन आरो भीख भेटत।”
लगले सूरमे गुलेती बाजल»
“अहाँक विचार मानि गेलौं। पहिने एक लोटा जल पीब लिअ जे थाकल-ठेहियाएल छी, बजैमे कण्ठो सर्रास हएत।”
कहि गुलेती पाखैर गाछक जड़िमे माटिक डाबा लग आबि लोटा अखारि कऽ पानि भरि श्याम सुन्दर दासक हाथमे दैत बाजल»
“गरीब लोक छी, ऐसँ बेसी ऐठाम उपाइये की अछि। जँ आइ ठहैर जैतिऐ तँ सौंझका भनडारा चलितै।”
लोटो भरि जल पीब श्याम सुन्दर दास बजला»
“अखनसँ अहाँ ‘गुलेती मुखिया’ नइ ‘गुलेती दास’ भऽ गेलौं।”
अपन बदलैत नाउक-नाङैर सुनिते गुलेतीक मन भगवान रामक धनुषपर पहुँचल। ..पियाससँ छीतनो-दास आ दुखियो दासक कण्ठ सुखिते रहैन। तैबीच गुलेती दासकेँ देखलैन जे हाथ बागि माने पानि पियाएब छोड़ि विचार सुनैमे वौआ रहल अछि। अपनो-ले अपने मुँह नइ उठाएब तखन तँ अन-पानि बेतरे मरिये जाएब आ कियो पुछनिहारो ने हएत। बजला»
“गुलेती भाय, पहिने जल पिआउ तखन गुलेतीक फट्ठाकेँ धनुषक फट्ठा बनाएब।”
छीतन दासक व्यंग्य-वाण सुनि श्याम सुन्दर दासक मसुएलहा मन मकइ जकाँ जे खापैड़ पड़िते भरभरा जाइए तहिना बत्तिसो दाँतकेँ छिटकबैत भरभरा गेलैन। बजला»
“छीतन दास, बहुत दिनक पछाइत एहेन संगी भेटल।”
गोसाँइ साहैबक वाणीक वाण जेना छीतन दासक छातीकेँ पघिला देलकैन। मनमे एलैन- जहिना असगरूआ अपने छी, तहिना गुलेतियो दास अछि मुदा जाबे अपन बात गुलेतीकेँ कहि नइ देबै ताबे ओ ओते लग केना औत। माने ई जे जाबे अपन दृदयक दर्द कहबै नइ ताबे अनका दर्दक संग अपन छातीक दर्द घुलत-मिलत केना।
..छीतन दास बाजल»
“गुलेती भाय, पहिलुका जे पनरह बर्खक बेटा रहए जे पड़ा कऽ बिराटनगर चलि गेल ओ जीबैए कि मरैए से अखनो ने बुझै छी। तैबीच डेढ़-साल-दू-सालपर पान-सातटा धिया-पुता भेल, नीक जकाँ मनो ने अछि।”
बिच्चेमे गुलेती टोकलकैन»
“अपनो धिया-पुता मन नइ अछि?”
मुस्कियाइत छीतन दास बाजल»
“एकोटा जीवैत रहितए तखन ने। कोनो तीनियेँ मासमे, तँ कोनो साल भरिपर, तँ कोनो तीन सालक भऽ भऽ कऽ मरि गेल।”
मुस्की दैत गुलेती बाजल»
“घरवाली अछि किने?”
छीतन»
“सएह ने कहै छी, अन्तिम बेर जौंआ बेटा भेल, मुदा बेटाक संग घरोवाली सोइरियेमे मरि गेल। तेकर पछाइत हमहूँ गोसाँइये साहैबसँ भेख लऽ बेरागी बनि साधु-सेवामे लगल छी।”
धड़फड़ाइत गुलेती बाजल»
“बाबा महराज, अपन सभ अरजाल-खरजाल समैट कऽ अखने आँगन-के रखि अबै छी। अही पाखैरक गाछक निच्चाँमे अपनेसँ भेख लेब आ अपने संग सेहो जाएब।”
◌
Subscribe to: Post Comments (Atom)


text:
पटना। भवन निर्माण मंत्री छेदी पासवान कहला अछि जे पटना क कंकड़बाग मे बनि रहल बिहारकपहिल स्टेडियम काम्पलेक्स क निमार्ण अंतिम चरण मे अछि आ इ शीघ्र बनि कए तैयार भ जाइत। एकरा लेल पुनरीक्षित प्राक्कलन क स्वीकृति भेट गेल अछि। ओ कहला जे एहि स्टेडियम मे पैवेलियन स्टैण्ड, इनडोर स्टेडियम, हास्टल आ कोच क आवास क अतिरिक्त जिम्नाजियम, स्वीमिंग पुल, चहारदीवारी, स्थल विकास, लैंडस्केप क काज करेबाक अछि। प्रथम चरण मे पैवेलियन-स्टैण्ड, इनडोर स्टेडियम, हास्टल ब्लाक आ कोच आवास क लेल निविदा क काम प्रारंभ कराउल गेल अछि। जमीन उपलब्ध नहि हेबाक कारण स शेष काज नहि कराउल जा सकल अछि। उक्त निर्माणाधीन योजना मे औसतन 70 फीसदी स बेसी काज भ चुकल अछि। ओ कहला परियोजना क प्राक्कलन 2006 मे 32.55 करोड़ क लागत पर तैयार भेल छल। एहिबीच निर्माण सामग्री क लागत मे वृद्धि क कारण धन क कमी भ गेल छल। एकरा लेल करीब 39 करोड़ क पुनरीक्षित प्राक्कलन पठाउल गेल छल, जेकरा स्वीकृति प्रदान करि देल गेल अछि। चालू वर्ष मे 292.22 लाख आ अगिला वर्ष शेष राशि व्यय करबाक स्वीकृति देल गेल अछि। एहि टका स पैवेलियन स्टैण्ड, इनडोर स्टेडियम, हास्टल आ कोच आवास क अतिरिक्त जिम्नाजियम, स्वीमिंग पुल, चहारदीवारी,स्थल विकास आ लैंडस्केप क सबटा काज छह माह मे पूरा करैत कला आ संस्कृति विभाग कए पूरा परिसर हस्तांतरित करबाक कार्यक्रम भवन निर्माण बनेने अछि।
मुख्य पृष्ठ समाद विशेष कंकड़बाग स्टेडियम क काज अंतिम चरण मे


text:
भागलपुर। बिहार स्टेट अर्काइव, पटना आ विक्रमशिला रिसर्च इंस्टीच्यूट भागलपुर क संयुक्त तत्वावधान में ‘सेंचुरी ईयर ऑफ इस्टेबुलेशमेंट ऑफ बिहार चैलेंजेज एण्ड रिस्पांस’ विषय पर भेल सेमिनार मे इस साफ तौर पर कहल गेल जे जखन धरि समाज क हर तबका नहि सहयोग करत तखन धरि धरोहर कए नहि बचाउल जा सकैत अछि। सेमिनार क उद्घाटन करैत जिलाधिकारी नर्मदेश्वर लाल कहला जे भागलपुर एतिहासिक शहर अछि। एहि ठाम काफी संख्या में धरोहर अछि। जरूरत अछि एकर रखरखाव पर ध्यान देबाक। एकरा लेल असगर प्रशासन किछु नहि करि सकैत अछि। जरूरत अछि इतिहासकार, शिक्षाविद् सहित सब कियो एहि पर ध्यान दथि। सब कियो जागरूक होएब तखने धरोहर बचाउल जा सकत। ओ कहला जे एखन भागलपुर क इतिहास क बारे में बहुत किछु बुझबाक जरूरत अछि। एहि लेल छोट स छोट धरोहर कए बारे मे जानकारी जमा करबाक जरूरी अछि आ ओकरा बचायब सबहक जिम्मेदारी अछि। केवल इतिहास क पन्ना में दर्ज भ गेला स धरोहर नहि बचत, एहन मे ओकर रक्षा करब सेहो जरूरी अछि किया कि अगिला पीढ़ी सेहो ओकरा देखबाक इच्छा राखत।
मुख्य पृष्ठ समाचार समाज चाहत तखने बचत धरोहर


text:
पटना । दू साल मे कम स कम तीनटा इंजीनियरिंग कॉलेज खुलबा क उम्मीद जगल अछि। लोकनायक जयप्रकाश नारायण इंजीनियरिंग कॉलेज,छपरा मे पढाई 2011 मे शुरू भ जाएत। मधेपुरा इंजीनियरिंग कॉलेज मे पढाई 2012 मे शुरू भ जाएत, जखनकि सीतामढी इंजीनियरिंग कॉलेज क सत्र 2013 स शुरू होएत। एहि प्रकार स सरकारी इंजीनियरिंग कॉलेज क संख्घ्या बढि कए 10 भ जाएत। बेगूसराय क डॉ रामधारी सिंह दिनकर पॉलिटेक्निक कॉलेज परिसर मे सेहो इंजीनियरिंग कॉलेज क स्थापना क लेल सरकार सैद्धांतिक स्वीकृति द देलक अछि। छपरा इंजीनियरिंग कॉलेज क स्थापना क लेल आल इंडिया काउंसिल फॉर टेक्निकल एजुकेशन (एआइसीटीइ) स मान्यता भेट गेल अछि। मधेपुरा मे 10 एकड जमीन आवंटित भ चुकल अछि। सीतामढी मे जमीन आवंटन क प्रक्रिया अंतिम चरण मे अछि। मधेपुरा मे जल्द भवन निर्माण क प्रक्रिया शुरू होएत।
छपरा, मधेपुरा आ सीतामढी इंजीनियरिंग कॉलेज मे पांच विषय सिविल, मैकेनिकल, इलेक्टिकल, इलेक्टॉनिक्स आ कंप्यूटर क पढाई होएत। सब विषय मे 60-60टा छात्र हाएत। सब विषय मे पांच पांचटा शिक्षक हाएत।
बिहार मे शुरू भेल इंजीनियरिंग कॉलेज खुलबाक सिलसिला
पटना । दू साल मे कम स कम तीनटा इंजीनियरिंग कॉलेज खुलबा क उम्मीद जगल अछि। लोकनायक जयप्रकाश नारायण इंजीनियरिंग कॉलेज,छपरा मे पढाई 2011 मे शुरू भ जाएत। मधेपुरा इंजीनियरिंग कॉलेज मे पढाई 2012 मे शुरू भ जाएत, जखनकि सीतामढी इंजीनियरिंग कॉलेज क सत्र 2013 स शुरू होएत। एहि प्रकार स सरकारी इंजीनियरिंग कॉलेज क संख्घ्या बढि कए 10 भ जाएत। बेगूसराय क डॉ रामधारी सिंह दिनकर पॉलिटेक्निक कॉलेज परिसर मे सेहो इंजीनियरिंग कॉलेज क स्थापना क लेल सरकार सैद्धांतिक स्वीकृति द देलक अछि। छपरा इंजीनियरिंग कॉलेज क स्थापना क लेल आल इंडिया काउंसिल फॉर टेक्निकल एजुकेशन (एआइसीटीइ) स मान्यता भेट गेल अछि। मधेपुरा मे 10 एकड जमीन आवंटित भ चुकल अछि। सीतामढी मे जमीन आवंटन क प्रक्रिया अंतिम चरण मे अछि। मधेपुरा मे जल्द भवन निर्माण क प्रक्रिया शुरू होएत।


text:
एहि बिहार महोत्सव मे मिथिला- बिहार के लोक के लेल काफी किछ भs रहल छनि. एहिठाम अहां मधुबनी पेंटिंग, हस्तशिल्प प्रदर्शनी, पुस्तक प्रदर्शनी, लोकगीत, लोकनृत्य, ध्रुपद- ठुमरी आओर रसनचौकी के आनंद लs सकय छी.
बिहारी खानपान के सेहो उत्तम व्यवस्था कएल जा रहल अछि. चूड़ा-दही, लिट्टी-चोखा, खाजा, मनेरक लड्डू, पुड़ी-जलेबी, मुरही-कचरी, तिलकोर आओर
दलिपीट्टी सभक दिव्य व्यवस्था रहत. दिल्ली मे अहां एकरा मिस करब तं पछताएब.
बिहार महोत्सव बिहार सरकार के कला, संस्कृति एवं युवा विभाग के तरफ सं भs रहल अछि. एहि महोत्सव केर आयोजन बिहार ललित कला अकादमी, पटना आओर संगीत नाटक अकादमी, नई दिल्ली मिल-जुली के कs रहल अछि.
इहे सभ तं अछि जे दिल्ली- एनसीआर मे रहल वाया लोक सभ के अपना गाम-घर सं जोड़ैत अछि. शुक्र, शनि आ रवि दिन होए के कारण ऑफिस के झंझट सेहो नहि रहत. कोनो न कोनो दिन आबि अहां एहि महोत्सवक आनंद अवश्य उठा सकय छी.
बिहार महोत्सव स्थल तक पहुंचय मे अहां के बेसि कष्ट सेहो नञ उठाबय पड़त. महोत्सव मंडी हाउस मेट्रो के पास फिरोजशाह रोड पर स्थित रविन्द्र भवन मे भs रहल अछि. मंडी हाउस मेट्रो आ डीटीसी बस रूट से नीक सं जुड़ल अछि.
पता एक बेर फेर-
बिहार महोत्सव 2014
रविन्द्र भवन
फिरोजशाह रोड
नई दिल्ली-110001
कोनो दिक्कत होए तं अहां एहि नंबर पर फोन कs बेसि जानकारी लs सकय छी. फोन नंबर अछि-
099314-02398
090068-00178
098350-13107


text:
बाढ़िक सत्य
- गजेन्द्र ठाकुर
मिथिलाक धरती बाढ़िक विभीषिकासँ आइ काल्हि जूझि रहल अछि। कुशेश्वरस्थान दिसुका क्षेत्र तँ बिन बाढ़िक बरखाक समयमये डूमल रहैत अछि। मुदा ई स्थिति १९७८-७९ केर बादक छी। पहिने ओऽ क्षेत्र पूर्ण रूपसँ उपजाऊ छल, मुदा भारतमे तटबन्धक अनियन्त्रित निर्माणक संग पानिक जमाव ओतए शुरू भए गेल। मुदा ओहि क्षेत्रक बाढ़िक कोनो समाचार कहियो नहि अबैत अछि, कहियो अबितो रहए तँ मात्र ई दुष्प्रचार जे ई सभटा पानि नेपालसँ छोड़ल गेल पानिक जमाव अछि। ओतुक्का लोक एहि नव संकटसँ लड़बाक कला सीखि गेलाह। हमरा मोन अछि ओऽ दृश्य जखन कुशेश्वरस्थानसँ महिषी उग्रतारास्थान जएबाक लेल हमरा बढ़िक समयमे अएबाक लेल कहल गेल छल कारण ओहि समयमे नाओसँ गेनाइ सरल अछि, ई कहल गेल। रुख समयमे खत्ता, चभच्चामे नाओ नहि चलि पबैत अछि आऽ सड़कक हाल तँ पुछू जुनि। फसिलक स्वरूपमे परिवर्तन भेल, मत्स्य-पालन जेना तेना कए ई क्षेत्र जबरदस्तीक एकटा जीवन-कला सिखलक। कौशिकी महारानीक एहि बेरक प्रकोप ओहि दुष्प्रचारकेँ खतम कए पाओत आकि नहि से नहि जानि!
पहिने हमरा सभ ई देखी जे कोशी आऽ गंडकपर जे दू टा बैराज नेपालमे अछि ओकर नियन्त्रण ककरा लग अछि। ई नियन्त्रण अछि बिहार सरकारक जल संसाधन विभागक लग आऽ एतए बिहार सरकारक अभियन्तागणक नियन्त्रण छन्हि। पानि छोड़बाक निर्णय बिहार सरकारक जल संसाधन विभागक हाथमे अछि। नेपालक हाथमे पानि छोड़बाक अधिकार तखन आएत जखन ओतुक्का आन धार पर बान्ह/ छहर बनत, मुदा से ५० सालसँ ऊपर भेलाक बादो दुनू देशक बीचमे कोनो सहमतिक अछैत सम्भव नहि भए सकल। किएक?
सामयिक घटनाक्रम- कोशीपर भीमनगर बैरेज, कुशहा, नेपालमे अछि। १९५८ मे बनल एहि छहरक जीवन ३० बरख निर्धारित छल, जे १९८८ मे बीति गेल। दुनू देशक बीचमे कोनो सहमति किएक नहि बनि पाओल? छहरक बीचमे जे रेत जमा भए जाइत अछि, तकरा सभ साल हटाओल जाइत अछि। कारण ई नहि कएलासँ ओकर बीचमे ऊंचाई बढ़ैत जाएत, तखन सभ साल बान्धक ऊँचाई बढ़ाबए पड़त। एहि साल ई कार्य समयसँ किएक नहि शुरू भेल? फेर शुरू भेल बरखा, १८ अगस्तकेँ कोशी बान्धमे २ मीटर दरारि आबि गेल। १९८७ ई.क बाढ़ि हम आँखिसँ देखने छी। झंझारपुर बान्ध लग पानि झझा देलक, ओवरफ्लो भए गेल एक ठामसँ, आऽ आँखिक सोझाँ हम देखलहुँ जे कोना तकर बाद १ मीटरक कटाव किलोमीटरमे बदलि जाइत अछि। २७-२८ अगस्त २००८ धरि भीमनगर बैरेजक ई कटाव २ किलोमीटर भए चुकल अछि। आऽ ई करण भेल कोशीक अपन मुख्य धारसँ हटि कए एकटा नव धार पकड़बाक आऽ नेपालक मिथिलांचलक संग बिहारक मिथिलांचलकेँ तहस नहस करबाक। नासाक ८ अगस्त २००८ आऽ २४ अगस्त २००८ केर चित्र कौशिकीक नव आऽ पुरान धारक बीच २०० किलोमीटरक दूरी देखा रहल अछि। भीमनगर बैरेज आब एकटा कोशीक सहायक धारक ऊपर बनल बैरेज बनि गेल।
राष्ट्रीय आपदा: जाहि राज्यमे आपदा अबैत अछि, से केन्द्रसँ सहायताक आग्रह करैत अछि। केन्द्रीय मंत्रीक टीम ओहि राज्यक दौरा करैत अछि आऽ अपन रिपोर्ट दैत अछि जाहिपर केन्द्रीय मंत्रीक एकटा दोसर टीम निर्णय करैत अछि, आऽ ओऽ टीम निर्णय करैत अछि जे ई आपदा राष्ट्रीय आपदा अछि वा नहि। बिहारक राजनीतिज्ञ अपन पचास सालक विफलता बिसरि जखन एक दोसराक ऊपर आक्षेपमे लागल छलाह, मनमोहन सिंह मंत्रीक प्रधानक रूपमे दौरा कए एकरा राष्ट्रीय आपदा घोषित कएलन्हि। कारण ई लेवल-३ कारण ई सम्बन्धित राज्यक लेल असगरे, नहि तँ वित्तक सम्बन्धमे आऽ नहिए राहतक संबन्धमे, एहिसँ पार पाएब कठिन अछि। आब राष्ट्रीय आकस्मिक आपदा कोषसँ सहायता देल जाऽ रहल अछि, किसानक ऋण-माफी सेहो सम्भव अछि।
उपाय की हो? कुशेश्व्रर स्थानक आपदा सभ-साल अबैछ, से सभ ओकरा बिसरिए जेकाँ गेलाह। मुदा आब की हो? दामोदर घाटीक आऽ मयूरक्षी परियोजना जेकाँ कार्य कोशी, कमला, भुतही बलान, गंडक, बूढ़ी गंडक आऽ बागमतीपर किएक सम्भव नहि भेल? विश्वेश्वरैय्याक वृन्दावन डैम किएक सफल अछि। नेपाल सरकारपर दोषारोपण कए हमरा सभ कहिया धरि जनताकेँ ठकैत रहब। एकर एकमात्र उपाए अछि बड़का यंत्रसँ कमला-बलान आदिक ऊपर जे माटिक बान्ध बान्हल गेल अछि तकरा तोड़ि कए हटाएब आऽ कच्चा नहरिक बदला पक्का नहरिक निर्माण। नेपाल सरकारसँ वार्ता आऽ त्वरित समाधन। आऽ जा धरि ई नहि होइत अछि तावत जे अल्पकालिक उपाय अछि, जेना बरखा आबएसँ पहिने बान्हक बीचक रेतकेँ हटाएब, बरखाक अएबाक बाट तकबाक बदला किछु पहिनहि बान्हक मरम्मतिक कार्य करब। आऽ एहि सभमे राजनीतिक महत्वाकांक्षाकेँ दूर राखब। कोशीकेँ पुरान पथपर अनबाक हेतु कैकटा बान्ह बनाबए पड़त आऽ ओऽ सभ एकर समाधान कहिओ नहि बनि सकत।


text:
कि होएत मकई के ???
मकई के निर्यात पर लागल रोक के बाद बिहारक राजनीति गरमा गेल अछि. आब ई मुद्दा केन्द्र आओर राज्य लड़ाई के विषय बनि गेल अछि. मुख्यमंत्री जी एहि मुद्दा पर प्रधानमंत्री जी के पहिनहि पत्र लिखि चुकल छथिन्ह. अगर पूरा देश में एहि पर रोक लागल रहैत त कोनो बात नहि छल. मुदा एहि पर सिर्फ उत्तर भारते मे रोक लागल अछि. दक्षिण के राज्य मे एहि पर रोक नहि अछि. आब एकटा नीक खबर ई आबि रहल अछि जे केन्द्र सरकार बिहारक मकई के सवा छह सय रुपए क्विंटल पर खरीद सकैत अछि. एहि बारे में अखन फैसला नहि भेल अछि. मुदा एहि पर विचार भs रहल अछि. अगर एहि तरहक कोनो फैसला होएत अछि तs देर सं सही ओ सही फैसला होएत. हजारों किसानक लाखों टन मकई एम्हर-ओम्हर पड़ल अछि... बर्बाद भs रहल अछि. कइटा किसान के सामने कंगाल होए के समस्या पैदा भs गेल छै. सरकार के जल्दीए एहि पर गंभीरता सं विचार करय के जरूरत छै. निर्यात पर रोक लगला सं मकई के दाम काफी कम भs गेल अछि. किसान के आगां लागत निकालय के परेशानी खड़ा भ गेल अछि. फायदा नहिं होए...नहि होए... केहुना लागत निकलि जाए. खाद... पानि... बिया के पाई निकलि जाए. हालत एहन भs गेल अछि जे जेहि दाम पर सरकार अनाज के खरीद करय छै... ओहि न्यूनतम समर्थन मूल्य... एमएसपी के दाम सेहो कम भ गेल अछि. पहिने मकई के एमएसपी साढ़े सात सय रुपए क्विंटल छल ओ घटि कए पांच सय रुपए पर आबि गेल अछि. आब अगर सवा छ सय पर खरीदय के फैसला होय छै त कहि सकय छी भागल भूत के लंगोटीए सही. चलु जे किछ मिलि जाय. मुदा मिलय तखन नहि. देखिऔ कि फैसला होएत अछि.
Subscribe to: Post Comments (Atom)


text:
दरभंगा। शहरी क्षेत्र क पोखरि चिंता आखिरकार नगर निगम कए भेल। 1984 तक निगम क्षेत्र मे 500 स बेसी पोखरि छल, मुदा आइ स्थिति इ अछि जे निगम लग एहन कोनो आंकडा नहि अछि जे निगम क्षेत्र मे केतबा पोखरि अछि। निगम इ बतेबा मे सेहो असमर्थ अछि जे आखिर शहर स पोखरि कोना लापता होइत गेल। इसमाद एहि पर लगातार लोकक ध्यान दियाबैत रहल अछि। अंतत: शहरी क्षेत्र क पोखरि कए अपन अधीन अनबा लेल पार्षद क दबाव आ नगर आयुक्त क पहल कारगर साबित भेल। निगम मे पोखरि क सूची ताकल जा रहल अछि। जिलाधिकारी नर्मदेश्वर लाल द्वारा विगत 18 जून कए अधिकारी संग जिलास्तरीय बैसार मे मत्स्य पदाधिकारी कए एकरा लेल आदेशित कैल गेल। एकर बाद शहरी क्षेत्र क पोखरि सब कए निगम क हवाले करबाक प्रशासनिक तैयारी सेहो शुरू भ गेल अछि।
उल्लेखनीय अछि जे शहरी इलाका क पोखरि पर अधिकार क मामला निगम क बैसार मे उठैत रहल अछि। बोर्ड पोखरिक देखरेख, सौंदर्यीकरण, छठ पर्व लेल पोखरि आ ओकर घाट क सफाई आदि पर निगम क व्यय आ शहरी क्षेत्र क भूखंड पर 2007 क अधिनियम क एक्ट 100 मे निगम क अधिकार कए स्पष्ट उल्लेख हेबाक मद्देनजर एकरा पास सेहो केलक। पिछला साल नगर आयुक्त जिला मत्स्य पदाधिकारी कए पत्र लिख कए हुनका स शहरी क्षेत्र क पोखर आ जलाशय क बंदोबस्ती पर तत्काल रोक लगेबाक निर्देश देने छलाह आ जिला प्रशासन कए सेहो एकर सूचना देने छलाह, मुदा बात नहि बनल। एहि बीच मुख्यमंत्री क सेवा यात्रा मे शामिल हेबा लेल सुपौल जा रहल नगर विकास आ आवास विभाग क प्रधान सचिव शशि शेखर शर्मा 9 मई 12 कए दरभंगा नगर निगम कार्यालय पहुंचलाह त नगर आयुक्त केवीएन सिंह एहि दिस हुनकर ध्यान दियौलथि। ओ एहि मामला क निदान करैत कहला जे ओ अपन स्तर स इ देखताह। अनुमान अछि जे शहरी क्षेत्र मे आब मात्र 60टा पोखर बचल अछि जेकर बंदोबस्ती निगम लेल आमदनी क जरिया भ सकैत अछि।
maithili news, mithila news, bihar news, latest bihar news, latest mithila news, latest maithili news, maithili newspaper


text:
पीटीई के बिजनेस डेस्क के लेल
जरूरत अछि. बिजनेस डेस्क पर 4 सं 8 साल तक के अनुभव वाला पत्रकार के प्राथमिकता देल जाएत.
एहि के लेल अहां के बीए के संग पत्रकारिता के डिग्री या डिप्लोमा होनाए जरूरी अछि.
बेसि जानकारी के संग अप्लाई करय आओर फॉर्म डाउनलोड करय लेल अहां एहि लिंक के क्लिक करु-
ptinews
फॉर्म भरिsक hrm@pti.in ईमेल पर पठा दिऔ. अप्लाई करय के लास्ट डेट 31 मार्च, 2015 अछि. बेसि दिन नञि बाचल अछि. जल्दी करु.
अगर खुद जाsक आ फेर डाक सं फॉर्म जमा करय चाहय छी तखन पता अछि-
Sr. HR Manager,
Press Trust of India
PTI Building,
4, Parliament Street,
New Delhi- 110001
अहां सभ के हमर शुभकामना.


text:
ऋतु
ऋतु एक वर्ष स छोट कालखंड छी जहिमे मौसम क दशाएं एक खास प्रकारस होइत अछि। इ कालखण्ड एक वर्ष क भाग म विभाजित करैत अछि जाहि दौरान पृथ्वी क सूर्य क परिक्रमा क परिणामस्वरूप दिन क अवधि, तापमान, वर्षा, आर्द्रता इत्यादि मौसमी दशाएँ एक चक्रीय रूप म बदलैत अछि। मौसम क दशाओं म वर्ष क दौरान इ चक्रीय बदलाव क प्रभाव पारितंत्र पर पडैत अछि आर इ प्रकार पारितंत्रीय ऋतुसभ निर्मित होइत अछि यथा नेपाल आर पश्चिम बंगाल म जुलाई स सितम्बर तक वर्षा ऋतु होइत , यानि नेपाल आर पश्चिम बंगाल म जुलाई स अक्टूबर तक, वर्ष क अन्य कालखंडो क अपेक्षा अधिक वर्षा होइत अछि। इ प्रकार यदि कहल जायकी तमिलनाडु म मार्च स जुलाई तक गृष्म ऋतु होइत अछि, एकर अर्थ छी कि तमिलनाडु म मार्च स जुलाई तक क महीना म साल क अन्य समय क अपेक्षा गर्म होइत अछी ।
नेपाल आर भारत म परंपरागत रूप स मुख्यतः छः ऋतुएं परिभाषित कएल जाएत अछि।[१] -
ऋतु परिवर्तनक कारण[सम्पादन करी]
ऋतु परिवर्तनक कारण पृथ्वी द्वारा सूर्य क चारों ओर परिक्रमण आर पृथ्वी क अक्षीय झुकाव अछि। पृथ्वी क डी घूर्णन अक्ष परिक्रमा पथ स बनल समतल पर लगभग 66.5 अंश का कोण बनैत अछि जेकर कारण उत्तरी आ दक्षिणी गोलार्धों म स कोनो एक गोलार्द्ध सूर्य क ओर झुकैत अछि। इ झुकाव सूर्य क चारो ओर परिक्रमा क कारण वर्ष क अलग-अलग समय अलग-अलग होइत अछि जहिमे दिन-रात क अवधि म घट-बढ़ क एक वार्षिक चक्र निर्मित होइत अछि। यी ऋतु परिवर्तन क मूल कारण होइत अछि।
एहो सभ देखी[सम्पादन करी]
सन्दर्भ सामग्रीसभ[सम्पादन करी]
- ↑ अजहर हाशमी (२७ जुलाई २०१३), "ऋतुओं स जुड़ा अपन जीवन", राजस्थान पत्रिका, अभिगमन तिथि २८ जुलाई २०१३।


text:
सुपौल: बिहार मे लरकी सब नञि अछि सुरक्षित।ऐहने सन एकटा सनसनी करैए बला खबैर सोझा आयल अछि।जे सुपौल जिला में छींटाकशी आओर अभद्रता केँ विरोध करैए पर सुपौल जिलाक त्रिवेणीगंज स्थित कस्तूरबा गांधी बालिका आवासीय स्कूलक मैदान में शनि दिन कँ साँझ में खेल रहल छात्रा सबपर लड़का सब अपन अभिभावक केँ साथ आइब कs छात्रा सबपर हमला कs देलैथ। लाठी-डंडा सs महिला-पुरुष हमलावर , सब छात्रा सब केँ दौड़ा-दौड़ा कsपीटलक।
छात्रा सब के बचेएबाक लेल आएल वार्डन आओर शिक्षिका केँ सेहो नञि बक्सलक । लड़की आओर शिक्षिका सब जेना-तेना ग्रिलक अंदर गेली तखन जा कs हुनक सबहक जान बचल। एही हमला में तीन गो महिला सहित तीन दर्जन सs बेसी छात्रा घायल भेल अछि। दु दर्जन घायल छात्रा केँ त्रिवेणीगंजक अनुमंडलीय अस्पताल में भर्ती कराओल गेल अछि। सूचना भेटला पर एसडीएम विनय सिंह, एलआरडीसी रोजी कुमारी, बीडीओ ममता कुमारी आओर पुलिस स्कूल पहुंचली आर 34 गो लड़की केँ अस्पताल भेजबेलैथ। डॉक्टरक अनुसार कोनो भी घायल केँ गंभीर चोट नञि लागल अछि।डीएम वैद्यनाथ यादव कहलैथ कि छींटाकशी केर विरोध करैए पर लड़की सब पर किछु लड़क केर धुनाई कs देल गेल। ऐहिके विरोध में लड़का केर अभिभावक सब लड़की सब पर हमला कs देलैक । सीसीटीवी फुटेज आओर अन्य साक्ष्य आधार पर डीईओ केँ हमलावर सबहक चिह्नित केलाक बाद हुनका सब पर केस दर्ज करबाक लेल कहल गेल अछि।
#हमला #छात्रा #सुपौल #मैथिली समाचार


text:
नई दिल्ली। मलंगिया नाट्य महोत्सव क अंतिम दिन मुख्य अतिथि जे पी सिंह कहलैथि जे एतेक कम समय मे एतबा पैघ आयोजन लेल मैलोरंग निश्चित बधाई क पात्र अछि। एहेन आपात आ अवरोध क बादो जे श्रीराम सेंटर खचाखच भरल अछि इ देखि क हम आह्लादित भए रहल छी। ओ कहलैथि जे आजुक जुग मे जे भी रंगदल शौकिया तौर पर मंचन करैत अछि वा मंचन स जुडल अछि ओहि सफल होयत अछि, कियाकि अहाँ पैसा क लेल रंगमंच नै कए सकब। ओ एतेक दर्शक क मैथिली रंगमंच क आदत लगेबा लेल मैलोरंग क टीम क बधाई देलैथि।
अंतिम दिनक आयोजन मे मैलोरंग टीम क प्रस्तुति छल “ओरिजिनल काम” हालहिं म एही नाटक मंचन दिल्ली क दर्शक तालकटोरा स्टेडियम क मुक्ताकाश म देखलक अछि आ सराहलक अछि। मुदा एही आयोजन क प्रस्तुती सभ स अलग छल। आयोजनक अंतिम दिन मैलोरंग अपन ओरिजिनल काम देखा देलक। कम्पनी क भूमिका मे मुकेश एक बेर फेर अपन अभिनय क लोहा मनेलथि आ हुनकर एक एक शब्द आ भाव भंगिमा पर दर्शक क हंसी आ नोर दुनु बहराएल। सफीक क भूमिका मे अनिल मिश्रा सेहो अपन भूमिका क जिवंत बनेलैथि। उचितलाल कए भूमिका मे प्रवीण कुमार एक बेर फेर अपन जोरदार प्रस्तुति दए दर्शक क गदगद कए देलैथि। एकतरफ हुनकर एक-एक टा संवाद पर दर्शक एक एक-एक हाथ उछलि जाएत छल कुर्सी सों, दोसर तरफ हुनकर कानब दर्शक क हृदय द्रवित कए देलक। बेहतरीन अभिनय, एहेन माने अपन कला जीवन क 100% लगा देने होए। प्रवीण जी निश्चित धन्यवाद क पात्र अछि हुनकर अभिनय दिन प्रतिदिन निखरल जाएत छल। संवाद आदायगी कमाल कए छल। जीवलाल आ शिवलाल क भूमिका मे अमरजी राय आ अमित अकेला सेहो नीक काज केलैथि। शिवलाल बनल अमित अकेला क पेंट क ड़ोरी होए वा हाँसु स कोकोकोला कए बोतल क मुन्ना खोलनाय सबटा दृष्य गामक भूमिका क जीवंत केने छल। दरोगा क रूप म सोनिया झा सेहो नीक अभिनय केलैथि। गुरु क भूमिका म आयल राजिव रंजन झा ( रॉकस्टार झा) क अभिनाय सेहो कमाल अछि। हिनकर सौउद बला भाषा ( मैथिलीआई हिंदी) दर्शक क लोट पोट कए देलक। एक तरफ जहाँ प्रकाश पक्ष नीक छल ओतही संगीत आ ध्वनि पक्ष कनी दुखी केलक। अभिनेता क मुँख पर थकान क लक्षण देखबा रहल छल मुदा जोश म कुनू कमी नै। कुल मिला कए बेहतरीन रहल नाटक।
कर्यक्रम क अंत मे मलंगिया जी कहलैथि जे इ नाटक ग्रामीण क ओ जीवन क प्रस्तुत करैत अछि जाही म ओ कोकोकोला क मतलबो नै बुझैत अछि। आ कोकोकोला किनय मे मोलमोलाय करैत अछि। आ एहेन समाज क चित्रण केने बिना इ कहनाय सार्थक नै होयत जे साहित्य समाजक दर्पण होयत अछि। एही अवसर पर मंच क संचालन क जिम्मा छल मैलोरंग क संस्थापक सदस्य ऋषि कुमार झाक। कर्यक्रम क अंत मे मुकेश जी सब सहयोग देनिहार आ मैलोरंग टीम क आभार व्यक्त केलेनि।
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna, दरभंगा, मिथिला, मिथिला समाचार, मैथिली समाचार, बिहार, मिथिला समाद, इ-समाद, इपेपर
ओरिजिनल काम संग ख़तम भेल “मलंगिया महोत्सव”
नई दिल्ली। मलंगिया नाट्य महोत्सव क अंतिम दिन मुख्य अतिथि जे पी सिंह कहलैथि जे एतेक कम समय मे एतबा पैघ आयोजन लेल मैलोरंग निश्चित बधाई क पात्र अछि। एहेन आपात आ अवरोध क बादो जे श्रीराम सेंटर खचाखच भरल अछि इ देखि क हम आह्लादित भए रहल छी। ओ कहलैथि जे आजुक जुग मे जे भी रंगदल शौकिया तौर पर मंचन करैत अछि वा मंचन स जुडल अछि ओहि सफल होयत अछि, कियाकि अहाँ पैसा क लेल रंगमंच नै कए सकब। ओ एतेक दर्शक क मैथिली रंगमंच क आदत लगेबा लेल मैलोरंग क टीम क बधाई देलैथि।


text:
मिथिला... मैथिलीक पहिल चैनल सौभाग्य मिथिला लोक सभ के बीच धीरे-धीरे अपन पहचान बना रहल अछि. ई गप जरूर अछि जे केबल-डिश के कारण सौभाग्य मिथिला कई ठाम नहि दिख रहल अछि मुदा जेना –जेना लोक सभके एहि मैथिली चैनल के बारे मे पता चलय छनि वो अपन-अपन इलाका के केबल वाला सं एहि चैनल के देखाबय के मांग क रहल छथिन्ह. कई ठाम त लोक सभ अपन डिश लगा क एहि चैनल के देख रहल छथिन्ह.
एहि बीच सौभाग्य मिथिला पर कइटा नव नव कार्यक्रम सेहो शुरू भेल अछि. चैनल के कार्यक्रम प्रमुख कुमार शैलेन्द्रजीक कहनाय छनि जे एहि चैनल पर अपन मिथिलाक सभ्यता... संस्कृति... साहित्य आओर लोककला...लोककथा के ध्यान मे राखि कार्यक्रम तैयार कएल जा रहल अछि. जेहि् सं लोक के अपन माटि सं जुड़ाव बनल रहय. शैलेन्द्रजीक इहो कहनाय छलनि जे चैनल के पहुंच आब बढ़ि रहल अछि आओर लोक सभ के फीडबैक... चिट्ठी...प्रतिक्रिया सेहो खूब मिलि रहल अछि. चूंकि सौभाग्य मिथिला फ्री टू एयर चैनल अछि एहि लेल लोक के... केबल वाला के एकरा देखाबय मे सेहो कोनो दिक्कत नहि होबाक चाही.
सौभाग्य मिथिलाक किछ नीक कार्यक्रम मे सभ भाषाक गीत पर आधारित कार्यक्रम ‘भक्तिधारा’..नेपाल सं आबय वाला रोडशो ‘वाटेघाटे’... करियर पर आधारित कार्यक्रम ‘गुरुमंत्र’. युवा लोकनि मे ई कार्यक्रम के विशेष मांग छनि. एहि मे हुनका सभ के पढ़ाई-लिखाई... परीक्षा के तैयारी... जॉब के बारे मे जानकारी देल जाए छनि. मिथिला...मैथिली सं जुड़ल किछ प्रमुख लोक सभ सं मुलाकात पर एकटा कार्यक्रम छनि ‘आजुक पाहुन’. सौभाग्य मिथिला पर एकटा कार्यक्रम अछि ‘अपन गाम अपन शहर’ एहि मे अपन मिथिलाक गाम... कस्बा या फेर शहरक रपट रहैत अछि. एकटा नीक कार्यक्रम अछि ‘सुनू सरकार’ एहि मे मिथिलाक एमएलए... एमपी... जनप्रतिनिधि सं बातचीत होएत अछि जेहि मे हुनका सं जनताक आशा... अपेक्षा आओर आकांक्षा के बारे मे हुनकर उपलब्धि आओर नाकामी पर चर्चा कएल जाएत अछि. सौभाग्य मिथिला पर सभ सं लोकप्रिय कार्यक्रम अछि ‘गप्पी नं. 1’ हंसा कs लोटपोट करय वाला ई मैथिलीक पहिल रियलिटी शो अछि.


text:
पटना। आखिरकार रविदिन गांधी घाट पर जेट स्की आ स्पीड बोट क परिचालन क शुभारंभ पर्यटन मंत्री सुनील कुमार पिंटू केलथि। गंगा क लहर पर जेट स्की क तेजी क आनंद आखिर पटनाक युवक कए भेट गेल। गांधी घाट पर स्पीड बोट क मजा लेनिहारक कतार लागि गेल अछि। की बूढ, की जवान आ की बच्चा, सब परिवार लोक ट्रेम्पोलिन मे बच्चा कए राखि लहर संग मस्ती लेल तैयार देखेलाह। एहि अवसर पर पर्यटन मंत्री सुनील कुमार पिंटू कहला जे प्राइवेट पार्टनरशिप क तहत जल्द एहन सुविधा महेंद्रू घाट आ काली घाट पर सेहो उपलब्ध कराउल जाएत। ओ कहला जे वाटर स्पोर्ट कए बढ़ावा देबा लेल इ सुविधा शुरू कैल गेल अछि। गंगा सर्किट कए विकसित करबाक घोषणा करैत ओ कहला जे गांधी घाट क भांति भद्र घाट आ भागलपुर मे सेहो गंगा आरती क आयोजन होएत। एकर संगहि गंगा क कछैरवाला शहर मे गंगा आरती क आयोजन क शुरुआत कैल जाएत। रोवायल गंगेज वाटर स्पोर्ट क तेजकर झा कहलथि गांधी घाट पर पांच-पांचटा जेट स्की आ स्पीड बोट चलाउल जा रहल अछि। सुरक्षा क विशेष इंतजाम कैल गेल अछि। वाटर स्पोर्ट क संगहि एक बेर फेर फ्लोटिंग रेस्तरां क परिचालन सेहो शुरू भ गेल अछि। गांधी जयंतीक अवसर पर एहि प्रकार स पटनाक लोक कए दूटा सनेस भेटल अछि।
-
patna ke choir anya jila ke haal seho batabu aa bistar se bujhao
Comments are closed.


text:
काइली मिनोग
काइली एन मिनोग, (जन्म - २८ मई १९६८) एक अस्ट्रेलियाली पप गायिका, गीतकार तथा अभिनेत्री छी । अस्ट्रेलियाली टेलिभिजनपर एक बाल कलाकारक रूपमे अपन करियर शुरू करैक बाद तथा सन् १९८७ मे एक रिकर्डिङ कलाकारक रूपमे अपन करियर शुरू करैसँ पहिने, हुनका टेलिभिजन सिरियल नेबर्स मे अपन भूमिकासँ ख्याति मिलल छल । हुनकर पहिल एकल लोकोमोशन, अस्ट्रेलियाली एकल चार्ट पर पूरे सात हप्ताधरि शीर्षपर बनल रहल आ ओ एलबम ओहि दशकक सबसँ बेसी बिकै वला एकल बनि गेल । ई सफलताक बाद हुनका स्टक, एटकेन आ वाटरम्यान आदि गीतकारसभ तथा निर्मातासभक साथ अनुबन्ध दिलेनाए छल । हुनकर पहिल एल्बम, काइली (१९८८) आ ओकर एकल आई शुड बी सो लकी दुनू संयुक्त अधिराज्यमे क्रमाङ्क एक पर पहुंचि गेल आ अगला दुई वर्षसँ भी बेसी अवधिधरि हुनकर सभ पहिल १३ एकल ब्रिटिश शीर्ष दस धरि पहुंचल । हुनकर पहिल चलचित्र द डेलिनक्वेन्ट्स (१९८९) नकारात्मक समीक्षाक बादो अस्ट्रेलिया तथा ब्रिटेनमे बक्स अफिस पर सफल रहल ।


text:
पटना । राज्य मंत्रिमंडल सांसद क्षेत्र विकास योजना लेल नव गाइड लाइन कए मंजूरी द देलक अछि। बदलल नियम क तहत सबस पैघ गप भेल जे आब एहि काज क निविदा निकलत आ सांसद मनचाहा ठेकेदार कए काज नहि द सकताह। एकर संगहि नव प्रावधान मे सांसद कए आब तय समय क भीतर अनुशंसा पठेबा लेल कहल गेल अछि आ ओकरा स्वीकृति देबा लेल सेहो समय तय करि देल गेल अछि। कैबिनेट क प्रधान सचिव रविकांत कहला अछि जे संशोधित गाइड लाइन मे प्रावधान कैल गेल अछि जे सांसद कए वित्तीय वर्ष क शुरू भेलाक तीन मास क अंदर अनुशंसा जिला योजना पदाधिकारी कए पठा देबाक अछि। पूर्व मे एहन कोनो समयसीमा नहि छल। तहिना दोसर संशोधन इ अछि जे अनुशंसा प्राप्त भेलाक 75 दिनक अंदर योजना क प्रशासनिक स्वीकृति अनिवार्य रूप स द देबाक अछि। अगर कोनो कारण स प्रशासनिक स्वीकृति नहि भेटल त जिला योजना पदाधिकारी कए 45 दिन क अंदर एकर सूचना सांसद कए देबाक अछि। अस्वीकृत करबाक कारण स सेहो सांसद कए अवगत करेबाक काज जिला योजना पदाधिकारी कए देल गेल अछि।
maithili news, mithila news, bihar news, latest bihar news, latest mithila news, latest maithili news, maithili newspaper


text:
कलकत्ता: मिथिला पेंटिंगक देश-विदेशमे बेस मांग अछि. मिथिलाक घर-घर पसरल ई कला आब कलाप्रेमीक पहिल पसिन बनि गेल अछि. कोनो प्रदर्शनी हो मिथिला पेंटिंगक स्टाल शाइते खाली देखबामे आओत. कलाक जखन बात अबै छै आ ताहि मे जओं पेंटिंगक बात करी त' मिथिला पेंटिंग देशक प्रतिनिधित्व करैए.
आइ-काल्हि साल्टलेक सेन्ट्रल पार्कमे कारीगर हाट आयोजित अछि आ एतहु मिथिला पेंटिंगक स्टाल पर बेस जुटान देखबा मे आएल. स्टाल पर कलाकार भोला झा कहलनि जे नीक बिक्री छै पेंटिंग केर. ओ सपत्नी स्टाल लगओने छथि. कहलनि जे हुनक पत्नीक बनाओल पेंटिंग सभ अछि स्टाल पर. साडी, दुपट्टा, बेडकवर आदिक नीक कलेक्शन उपलब्ध छल. संगहि कागज़ पर प्राकृतिक रंग सं नाना तरहक पेंटिंग दिस लोक आकर्षित होइए. सात नवंबर सं सोलह नवंबर धरि आयोजित एहि हाटमे देश भरिक हस्तकलाक स्टाल सभ लागल अछि. कलाक प्रति कनियो आकर्षण हो त' ई हाट अपने लेल उचित स्थल भ' सकइए. कारीगर हाट केर ई नवम खेप अछि. हस्तकलाक प्रदर्शनीक संगहि एतय नित्य अलग-अलग लोक कलाकार द्वारा स्टेज परफोरमेंस सेहो होइए. हम जखन हाट घुमैत छलहूँ त' राजस्थानी कलाकार द्वारा कार्यक्रम प्रस्तुत कएल जा रहल छल. लोकक बेस जुटानी देखल गेल. दुपहरिया बारह बजे सं राति आठ बजे धरि हाट फुजल रहैत अछि.
एआइएम द्वारा आयोजित ई हाट एक दिस लोक कें कलाक प्रति चेतना जगयबाक काज करैए त' दोसर दिस प्रकृति सं जुडबाक संदेश देइत अछि. ई कलाकार कें अपन उत्पाद बेचबाक नीक प्लेटफ़ार्म उपलब्ध करबैत अछि.
— नवकृष्ण ऐहिक


text:
स्वेतपत्र मे रेलवेक नौकरशाह फेर केलथि आंकड़ाक बाजीगरी
नई दिल्ली। ममता बनर्जी रेलवे पर पेश श्वेत पत्र क जरिए पूर्व रेल मंत्री लालू प्रसाद क कामकाज कए कच्चा चिट्टा आइ लोकसभा मे खोलकए राखि देलथि। नौकरशाह द्वारा बनाउल गेल एहि रिपोर्ट क मुताबिक रेलवे मे जे ग्रोथ रेट बताउल गेल छल ओ सब अनरियलिस्टिक फिगर पर आधारित छल। रेलवे क ऊपरी कमाई जे 60,000 करोड़ स ऊपर बताउल गेल छल,ओ मात्र 17,000 करोड़ क आसपास अछि। श्वेत पत्र क मुताबिक रेलवे जे मुनाफा कमेलक अछि ओ 1991 स 1996 क बीच कैल गेल कोशिशक नतीजा छी। एहि कार्यकाल मे सीके जाफर शरीफ रेल मंत्री छलाह।
सवाल उठैत अछि जे रेलवे एक दिन मे नफा मे नहि जा सकैत अछि आ जाहि रेलमंत्रीक कार्यकाल मे रेलवे नफा मे गेल ओकरा अहां एना नजरअंदाज सेहो नहि करि सकैत छी। आब उठैत अछि लालूक दावा कए। लालू बजट नहि बनेलाह,बजट नौकरशाह बना कए देलक। अगर लालू कए कहला पर नौकरशाह आंकड़ाक बाजीगरी करि रेलवे कए नफा बढ़ा सकैत अछि, त कोन गारंटी जे ममताक आदेश पर फेर नौकरशाह आंकड़ाक बाजीगरी नहि केलक अछि। दरअसल स्वेतपत्र नीतीश कुमार सेहो अपन रेलमंत्री रहैत अनने छलाह, मुदा ओ रेलवेक कार्यशैली पर आधारित छल, मुदा ममताक स्वेतपत्र पूर्ण रूप स लालू केंद्रित अछि। एहि प्रकार स कोनो खास नेताक कार्यकाल पर सवाल उठा ममता एकटा गलत परंपरा शुरू केलथि अछि। आई धरि कोनो मंत्रीक सफलता ओकर कार्यकाल मे भेल निर्णय टा पर आधारित नहि होइत अछि। जहां तक लालूक सवाल अछि ओ अपन बजट भाषण मे ओहि आंकड़ाक उल्लेख केलथि जे हुनका नौकरशाह बना कए देने रहथिन। इ जांचक विषय अछि जे आंकड़ाक बाजीगरी करि राजनीति रूप स नेता कए फायदा पहुंचा रहल रेल मंत्रालयक नौकरशाह आखिर कोन सजाक पात्र छथि। कहल जा रहल अछि जे रेल भवन मे पहिने एहि स्वेत पत्र कए ल कए भ्रम छल आ नौकरशाह एहि लेल लालू कए जिम्मेदार मानबा स कतरा रहल छलाह, मुदा ममता बनर्जी कोनो हालत मे लालू कए घेरबा तैयार छलीह। नौकरशाह क इ मत सुनि ममता भड़क गेलीह आ ओ एहि मे रेलवे क एक्सपर्ट कमेटी क चेयरमैन अमित मित्रा कए शामिल करि लेलथि। श्वेत पत्र क तैयारी अमित मित्रा क देखरेख मे भेल। एहि मुद्दा पर रेलवे क अफसर त दूर रेल राज्यमंत्री तक किछु कहबा स कतरा रहल छथि।


text:
नव दिल्ली. दिल्ली मे मैथिल युवा संगठित 'मैथिल यूथ परिषद' समूह देखिते-देखिते सम्पूर्ण मिथिला प्रेमीक हृदय मे कम समय मे यथोचित स्थान बनबय मे सफल भेल अछि. परिषद एहि बेर दुर्गा पूजा मे एक नव प्रयोग करैत 'हमर एकता हमर प्रगति' घोष कें बुलंद करैत दिल्लीक कोना-कोना मे मैथिली नाटकक आयोजन आ प्रस्तुति करैत मशाल कें आगाँ बढब' मे सफल रहल.
'आय रौ घुटरा, ई की केलही !' हास्य-व्यंग्य स' परिपूर्ण दहेज़ प्रथा पर आधारित एहि नाटकक लेखक आ निर्देशक हिन्दी फिल्म उद्योग जगत मे स्थापित आ जानल-मानल अभिनेता सागर झा स्वयं दिल्ली मे उपस्थित भ' एहि मोहिम कें सफल बनेबाक उद्देश्य स' सभ सहयोगी कलाकार कें प्रशिक्षण द' एकर सफलतापूर्वक निष्पादन केलनि.
ज्ञात हो कि परिषद ई नाटक 19 तारीख स' शुरू केलक आ 23 तारीख धरि दिल्लीक अलग-अलग क्षेत्र मे केलक अछि. नाटक केर आयोजन क्रमशः 19.10.2012 क' K.ब्लोंक,सौरभ विहार,जैतपुर, 21.10.2012 क' दुर्गा पूजा समिति, तिकोना पार्क, सीमापुरी, , 22.10.2012 क' एकता विहार, जैतपुर एक्सटेंशन आ 23.10.2012 क' बिहार लोक मंच, जनकपुरी (एकर पूर्ण तैयारी छल मुदा बरखाक कारणें रद्द क' देल गेल) मे भेल.
कलाकार-सागर झा, समीर झा, शैलेश ठाकुर, विजय झा, आशुतोष झा, अनिल कुमार, मुरारी कुमार, राजेश कुमार, रूपेश पांडे, रौशन झा, राकेश झा, सुमन झा, सौरभ झा, कौशल झा, पंकज चौधरी, विकास राज़, सागर ठाकुर, आशुतोष झा, शंकर चौधरी आदि केर अभिनय आ गायन मे मिथिलाक उभरैत दू टा नव कलाकार-प्रवीण आ शैलेश ठाकुरक संग मंच संचालक विपिन झा केर उपस्थिति सेहो आकर्षक रहल. मैथिलीक प्रसिद्ध गीतकार आ उदघोषक मनीष झा 'बौआभाइ' बीच-बीच मे हास्य कविता आ चुटकुला छोड़ैत दर्शक कें बेस मनोरंजन करौलनि.
एहि नाटकक आयोजन मे परिषदक पदाधिकारी आनन्द कुमार झा (अध्यक्ष), मुकेश मिश्रा (महासचिव), चित्रांशु कर्ण (सचिव), बसंत झा 'वत्स' (कोषाध्यक्ष), बजरंग मंडल (उपाध्यक्ष), हिमांशु कर्ण (सदस्य) आदिक उपस्थिति कलाकारक उत्साहवर्द्धन मे बेस सहयोगी रहल.


text:
पटना/नवदिल्ली : डीडी बिहारपर काल्हिसं प्रत्येक बृहस्पतिकें सांझ 6:00 बजे मैथिली धारावाहिक “एस.एन.झा के गजबे दुनिया” केर प्रसारण शुरू भ' रहल अछि. भवेश नंदन झा केर निर्देशनमे बनल एहि धारावाहिकमे मैथिलीक लोकप्रिय कलाकार अनिल मिश्र ओ फिल्म मुखियाजी फेम अभिनेत्री रोशनी झा मुख्य भूमिकामे छथि. एस. एन. झा के गजबे दुनिया”मे एक महत्वाकांक्षी पत्रकार एस.एन.झा (सूर्य नारायण झा)क पत्रकारिता जीवन आ आम जनताक विभिन्न समस्याकें हास्य-विनोदक संग देखाओल जाएत.
एहि धारावाहिकक प्रत्येक कड़ी अपना आपमे पूर्ण कड़ी अछि. दर्शककें परिणाम धरि पहुँचबा लेल एक सप्ताहक इंतज़ार नै करय पडत. हास्य धारावाहिकमे कडीक अंत एक पूरा घटनाक्रम ओ कहिनी केर अंत रहत. प्रत्येक कड़ीमे नव कथानक, नव हंसी, नव उमंग रहत जे एकरा अन्य धारावाहिक सभसं फराक करैत अछि. मैथिली दर्शक बहुत दिनसं टीवीपर अपन भाषाक कार्यक्रमक बाट ताकि रहल छथि. विशेषक' डीडी बिहार केर दर्शक जे मैथिली भाषी छथि, हुनका लेल ई अत्यंत हर्षक विषय अछि. धारावाहिकक स्क्रिप्ट विकास झा, सिनेमेटोग्राफी खालिद अब्बास, सम्पादन एल. के. शशि क' रहलाह अछि. सहायक निर्देशक छथि अमिताभ भूषण, ओमप्रकाश गुंजन, अविनाश प्रभाकर व अपर्णा झा, कार्यकारी निर्माता छथि प्रशांत कुमार व मुकेश चन्दन.


text:
डिजिटल इंडिया
अइ भाग मे डिजिटल इंडिया कार्यक्रम स जुड़ल जानकारीक प्रसतुत कैल गैल अछि.
- राष्ट्रीय डिजिडल साक्षरता मिशान
- अइ भाग मे डिजिटल इंडिया कें लक्ष्य कें पूरा कर कें लेल शाुरू कैल गेलय कार्यक्रम डिजिटल साक्षरता मिशन कें जानकरी देलगेल अछि.
- खायो पाया पोर्टल एकटा डिजिटल तकनीकी पहल
- अइ भाग मे खायो पाया’ पोर्टल एकटा डिजिटल तकनीकी पहल कें जानकरी देलगेल अछि.
- डिजिटल लॉकर डिजिटल भारत कार्यक्रम
- अइ भाग मे डिजिटल लॉकर डिजिटल भारत कार्यक्रम कें जानकरी देलगेल अछि.
- ई-अस्पताल
- अइ पन्ना पइर ई अस्पताल डिजटल इंडिया कें पहल कें जानकारी देल गेल छै.


text:
जानकी महोत्सव
सीतामढ़ी में 12 सं 14 मई तक जानकी महोत्सव के आयोजन कएल गेल. तीन दिन चलल एहि महोत्सव में मिथिला केर संग- संग नेपाल आओर दोसरों ठाम के हजारों लोक शामिल भेलाह. महोत्सव में हजारों के संख्या में साधु संत सेहो अएलाह. सत्संग... प्रवचन... कीर्तन सेहो भेल. तीन दिन पूरा सीतामढ़ी शहर जानकीमय भS गेल. पूरा शहर भगवद भक्ति में डूबल रहल. कइटा सांस्कृतिक कार्यक्रम पेश कएल गेल. स्कूली बच्चा लोकनि सेहो कार्यक्रम पेश कएलिह. महोत्सव के आखिरी दिन बुधवार के शहर में एकटा मनोहर झांकी निकालल गेल.
सीता मैया के जन्मस्थली होयबाक कारणे ई श्रद्धा के केन्द्र अछि. मुदा एकरा विकास के लेल जे काज होबाक चाहि से नहिं भेल अ. एहि ठाम आबय- जाय... रहय के कोनो नीक इंतजाम नहिं अछि. अगर एहि स्थान के पर्यटन स्थल के रूप में विकसित कएल जाए तs सरकार के राजस्व के प्राप्ति सेहो होएत. आओर आमदनी बढ़ला सs एहि ठामक लोकक जीवन स्तर में सुधार सेहो होएत.
सीता मैया के जन्मस्थली होयबाक कारणे ई श्रद्धा के केन्द्र अछि. मुदा एकरा विकास के लेल जे काज होबाक चाहि से नहिं भेल अ. एहि ठाम आबय- जाय... रहय के कोनो नीक इंतजाम नहिं अछि. अगर एहि स्थान के पर्यटन स्थल के रूप में विकसित कएल जाए तs सरकार के राजस्व के प्राप्ति सेहो होएत. आओर आमदनी बढ़ला सs एहि ठामक लोकक जीवन स्तर में सुधार सेहो होएत.
Subscribe to: Post Comments (Atom)


text:
पहिल भाग
कोसी के एक साल ( दोसर )
कोसी मे आएल 18 अगस्त के बाढ़ि सं सहरसा... मधेपुरा... सुपौल... अररिया आओर पूर्णिया के करीब पैंतीस लाख लोक प्रभावित भेलाह. ओना एकर असर दोसर इलाका पर सेहो पड़ल मुदा ई पांच टा जिला सभ सं बेसि प्रभावित छल. करीब ढ़ाई हजार करोड़ रुपया के नुकसान के आकलन कएल गेल. बाढ़ि अएला के बाद शुरू मे त एकरा छोट-मोट हर साल आबय वाला बाढ़ि कहि टालय के कोशिश करल गेल मुदा भारी नुकसान के देखला के बाद नेता सभ के दौरा शुरु भs गेल. प्रधानमंत्री सेहो अएलाह. राष्ट्रीय आपदा घोषित कएलखिन्ह. मुदा मनमोहन सिंह के लौटला के बाद जेना हुनकर घोषणा सेहो लौटि कs दिल्ली चलि गेल.
बिहार के कोसी बाढ़ि के राहत... बचाव के लेल केंद्र सं कोनो विशेष पैकेज नहि मिलल. बस राजनीति होएत रहल. लोक के हमदर्द बनय के दावा करय वाला कांग्रेस कतेक बेदर्द भs गेल जे कोनो पैकेज... मदद के घोषणा नहि कएलक. ओ त दुनिया भर सं लोक सभ आगां अएलखिन्ह. मदद के लेल हाथ बढ़ैलखिन्ह. बिहार के लोक सभ सेहो एहि आपदा के घड़ी मे एकजुट रहलाह. राहत शिविर मे सेहो सभ बंधन टूटि गेल... सभ एक. अमीर-गरीब... ब्राह्मण आओर बहुजन समाज... पंडित-मौलवी सभ एके ठाम. कि मालिक... कि नौकर...सभ एक जकां. संकट के घड़ी मे एहन प्रेम शायदे देखय के लेल मिलैत अछि. सभ एक दोसरा के मदद के लेल आगां अएलखिन्ह. एक दोसरा के सहारा देलखिन्ह. हाथ थामलखिन्ह. नोर पोछलखिन्ह... भरोस देलखिन्ह.
मुदा कई ठाम सं लूट-खसोट के सेहो खबर आएल... बरजोर लोक के राहत सामान लूटय के खबर सेहो आएल. छीना-झपटि के सेहो पता चलल. राहत मे भेदभाव के खबर सेहो आएल. जे भेल राहत- बचाव शुरू भेल... चलल. मुदा आई साल भर बादो बाढ़ि के निशान नहि मिटल अछि. सड़क...पुल... रेल...घर-दलान...दफ्तर... स्कूल के जे नुकसान भेल ओकरा अखन धरि मरम्मत नहि कएल गेल अछि. कछुआ गति सं काज चलि रहल अछि. केंद्र आओर राज्य के राजनीति मे लोक पिसा रहल अछि. पिछला साल बाढ़ि सं डूबल इलाका एहि बेर सूखा सं दू-चारि भ रहल अछि. जे खेत मे अखन फसल लहलहाएत छल ओ खेत बालूक रेत सं भरल अछि. बाढ़िक पानि गेलाह...सूखएलाह के बाद लोक के पता चललन्हि जे हुनकर खेत...खलिहान...दलान सभ बालू सं... रेत सं भरि गेल अछि. खेतक आड़ि... आड़ि नहि रहल... कोन खेत ककर छल तकर ठिकान नहि रहल
पिछला साल बाढ़िक कहर... एहि बेर सूखा के कहर...कई ठाम पानि भेल... आ बाढिक पानि आएल मुदा खेत मे बालू भरल होबाक के कारण किछ कओ नहि सकैत छथिन्ह. कि कएल जाए ? किछ कएल त नहि जा सकैत अछि मुदा कतहुं जाएल त जा सकैत अछि. बाढ़ि आएला के बाद इलाका सं पलायन के एकटा आओर दौर शुरू भ गेल. लोक सभ गाम-घर छोड़ि दिल्ली... पंजाब... हरियाणा दिस पराय लगलाह... ई पेट जे नहि कराबय ? आब त एहन हाल अछि जे कइ गाम मे मर्द... पुरुष मिलबे नहि करताह... सभ बाहर चलि गेल छथिन्ह.
एहन मे जखन केंद्र सरकार... मनमोहन सरकार राजनीति करि रहल अछि... विशेष पैकेज नहि द रहल अछि. मदद करबा मे वित्त मंत्री प्रणब दा कंजूसी बरैत रहल छथिन्ह. हमरे सभ के एक बेर फेर सं आगां आबय पड़त. अहां सभ एक बेर फेर सं हिम्मत करु. एहि ठाम के विकास के लेल आगां बढुं. लोक के हाथ थामय लेल आगां बढुं. कमानाय... खनाय सं सभ दिन होएत रहत... किछ पुण्य के काज सेहो कs लिअ. आगा बढुं... दोस्त... मित्र... एनजीओ... बड़का-बड़का कंपनी... बाबा लोक के एहि ठाम लाउ. विकास के बयार बहाउ. केंद्र के बता दिओ जे हमहुं किछ कम नहि छी... ठानि लेब त बिहार के बदलि देब.
पहिल भाग
पहिल भाग
हमर ईमेल:-hellomithilaa@gmail.com
Subscribe to: Post Comments (Atom)


text:
मोना लिजा
मोना लिजा (जकरा इटाली भाषामे ला जोक्कोन्दा वा फ्रान्सेलीमे ला झोकोन्द सेहो कहल जाइत अछि) लियोनार्दो दा भिञ्ची रचित एक चित्रकला छी । ई सम्भवत: विश्वक सबसँ प्रशिद्ध चित्र छी । ई चित्रमे भेल महिला के छी कोनो यकिन नै अछि । लियोनार्दोक पहिल जीवनीकार भासारीक अनुसार ई लिजा गेरार्दिनी नामक युवतीक छी । लिजा एक रेशम व्यापारीक पत्नी छल, जे फ्लोरेन्समे रहैत छल । तथापी ई चित्र तँ लिजाक पति फ्राञ्चेस्क देल जोक्कोन्दोक छी कहिक मान्यता सेहो अछि । ई बात ई चित्र एक महिलाक नै भऽ एक पुरुषक छी से विचार सुरु भेल अछि ।[१]
इतिहास[सम्पादन करी]
सन्दर्भ सामग्रीसभ[सम्पादन करी]
- ↑ Who is the Mona Lisa, अभिगमन तिथि २०१७-०८-२१।


text:
ओ सागरमाथाक एकटा चेंपा ल'ए के घुरता
चिल्लांजी आलोचक बनबा लेल चलि गेला जत' सँ दच्छिन प्रारंभ होए छैक
आब ओ दछिनबरिया ध्रुव पर फहराबैत झंडाक फोटो ल'ए के घुरता
आ चिरंजीवी बौआ बनि गेला सबसँ गहीर संपादक
धरतीक केंद्र ढ़ुरहैत ढ़ुरहैत
आब धरतीक गुरूत्व पचेलाक बादे लौटता
तहिना ओ चलिते गेलखिन चलिते गेलखिन पछबारी दिशा मे
आ ओ सब किछु बेचिए क' दम लेता
आ दोस हम्मर रसायनक बोरा संग कूदि गेलखिन समुद्र मे
समुद्रक प्रकृति बदलिए के ओकर ओकाति बतेथिन
हुनकरो एकटा दोस राखने डिटर्जेंटक बोरा मुंह मे
ओ सोखने जाइ छथिन शब्द ,सपना आ बुलबुल्ला
तें ई पूरा दलान खाली छैक
आबू
सबसँ सधारन वाक्य आ सोलह आना आत्मविश्वासक संग


text:
मुजफ्फरपुर। आखिरकार कांटी थर्मल पावर क बंद पडल इकाई स धुआं निकलबाक तारीख तय भ गेल। एकर एकटा इकाई अप्रैल त दोसर अक्टूबर मे पूरा भ जाएत। कांटी थर्मल मे वायलर ड्रम लिफ्टिंग क शिलान्यास क बाद मुख्यमंत्री नीतीश कुमार कहला जे 250-250 क इकाई लगेबा मे पताही हवाई अड्डा बाधा बनल, जाहि स 195-195 क दूटा यूनिट लगाउल जा रहल अछि। शिलान्यासक बाद एकटा सभा कए संबोधित करैत ओ कहला जे आब बेसी दिन नहि बस दू तीन साल मे बिहार बिजली उत्पादन मे आत्मनिर्भर भ जाएत। बिहार मे बिजली क समस्या पर विपक्षक आरोप कए उत्तर दैत ओ कहला जे किछु लोक कए अपन काबिलियत पर बड़ गर्व छै। की बिजली पुतला फूंकबा स आबि जाएत? की थर्मल प्लांट कोना तरकारी छी, जे दू मास मे लगा कए उत्पादन देखा दी? मुख्यमंत्री कहला जे विरोधी दल क सुझाव आमंत्रित अछि कोना बिजली समस्या दूर होएत। 24 घंटा क त गप छोडू अगर ओ 18 घंटा तक बिजली देबाक सुझाव राखि दथि त हुनका सत्ता सौंप देब। अटल जी बिहार कए विशेष योजना देने छलाह। मुदा राजद सरकार मे मामला अटकल रहल। नव इकाई लगायब त दूर पुरान सेहो ठप भ गेल छल। राजग सरकार आयल त 2006 मे काज शुरू करबाक प्रयास केलक। कांटी मे पुरान इकाई क जीर्णोद्धार लेल एनटीपीसी स समझौता कैल गेल। एहि मे ओ कईटा शर्त राखि देलक। कहलक, प्रबंधन हाथ मे देल जाए। बिजली बोर्ड क बकाया अछि, से शेयर सेहो बेसी चाही। मुदा राज्य हित कए देखैत थर्मल बंद रहबा स नीक बुझाएल जे एकर शर्त मानि ली। नीतीश कहला जे प्रबंधन देलाक बाद राज्य सरकार सेहो एनटीपीसी क सामने एकटा शर्त रखलक जे पुरान इकाई चालू करू, मुदा 250-250 मेगावाट क दूटा नव इकाई जे अटल जी देने छलाह ओकरा स्थापित कैल जाए।’ मुख्यमंत्री कहला जे 250 त नहि मुदा 195-195 मेगावाट क यूनिट लागि रहल अछि। ओ कहला जे बिजली नव समस्या नहि अछि। इ समस्या हुनका विरासत मे भेटल। ओ कांटी क बंद आ बरौनी क कोमा मे चलि रहल इकाई कए एनटीपीसी कए सौंप देलथि अछि। दूनूक इलाज चलि रहल अछि। मुदा किछु लोक बिजली लेल पुतला फूंकबा मे लागल छथि। विरोधि पर कटाक्ष करैत नीतीश कहला जे राजनीति करबाक चाही, मुदा राजनीति वास्तविकता स दूर नहि हेबाक चाही। अगर बिहार क वास्तविक भला चाहैत छी त समस्या क जडि (कांग्रेस क असहयोग) पर सेहो चोट करू। ओ कहला जे ओना पुआल जडेबा स अगर बिजली पैदा हुए त किछु पुआल हमहूं देबा लेल तैयार छी।
-
सब स पहिल बात अच्छी की हम सब मिल क एक विचार करी की बिजली बचाबी / और बिहार के आगू बनाबी /हम अपन मिथिला नगरी में रहे वाला वाशी चहेत छी की दरभंगा या मधुबनी में हवाई पट्टी के ऊपर जल्दी ध्यान दियो /और हमरा मिथिला में कतेक ट्रेन के आवागमन अछी से सब बुझे छी / हमर विचार रे हवाय मार्ग स यात्रा करी / हमहू सब सीता माता के नगरी के छी /
Comments are closed.


text:
उमेश कुमार- पुत्र श्री केशव महतो, बहादुरगंज
तीन मूरी बला....
एकटा राजा रहए। ओकरा एकटा बेटा रहए। ओकर राजपाट खूब शांति सँ चलैत रहए। राजा जखन बीमार भेलए तँ बेटाकेँ कहलकए।
१. फी कओरमे सीरा खाइले।
२. द्वारपर हाथी बन्हबा कऽ राखय ले।
३. वैर भाव नहीं राखएले।
४. बाहर निकलैपर छाँहमे रहबा ले।
राजकुमार एकर अर्थ नहि बुझि पओलक। राजा मरि गेलैक।
राजकुमार राजा बनि गेल।
पिताजीक गपपर ओ अमल करए लागल।
१. फी कोरमे सीरा खेबाक मतलब ओ बुझलकै जे सभ दिन खस्सी कटबा कए सीरा खेनाइ आ बचल मासु नोकर सभ केँ देनाइ आ ओ सएह करए लागल।
२. द्वारपर ओ एकटा हाथी कीन कए रखबा देलक आ चारि टा नोकर ओकर देखभाल लेल राखि देलक।
३. ओ सभटा बैरक गाछ काटि कए हटा देलक।
४. ओ दू टा नोकर राखलक जे गाछ काटि कए जतए जतए राजा जाइत रहए ओतए-ओतए लए जाइत रहए।
एना किछु दिन ओ राजपाट चलेलक। एना करिते-करिते राजपाट खतम भए रहल छलैक, कारण खर्चा बेसी भए गेलै आ आमदनी कम, सभ गाछ कटि गेलैक।
गामक एक बुजुर्ग सँ ओ पुछलक जे हमर राजपाट किएक खतम भए रहल अछि। तँ ओ बुजुर्ग ओकरा बुझेलक जे जाऊ आ तीन मूरी बला आदमी सँ पुछू।
चारू तरफ राजा खोजलक मुदा तीन मूरी बला आदमी ओकरा नहि भेटलैक। फेर ओही बुजुर्ग आदमी सँ पुछलक जे हमरा तँ तीन मूरी बला आदमी नहि भेटल।
बुजुर्ग कहलकै जे ७० बरख सँ ८० बरखक आदमी केँ तीन मूरी बला कहल जाइत छैक कारण जे जखन ओ बैसैत अछि तँ ओकर मूरी झुकि जाइ छैक आ ठेहुन ऊपर उठि जाइत छैक आ से ओ तीन मूरी जकाँ भए जाइत छैक।
राजा एहेने एकटा मनुक्खकेँ ताकि क' पुछलक।
“पिताजी मरए से पहिने की की बतेने रहथि”। ओ तीन मूरी बला मनुख पुछलक।
राजा कहलक।
“ओ बतेलथि-
१. फी कओरमे सीरा खाइले।
२. द्वारपर हाथी बन्हबा कए राखए ले।
३. वैर भाव नहीं राखए ले।
४. बाहर निकलैपर छाँहमे रहबा ले”।
“पहिलाक मतलब छी- एक पाव डेढ़का मांछ लए कए बनबा कए खाउ ओकर सभ कओरमे सीरा भेटत।
दोसराक मतलब घरक आगाँ घूर लगा देबा लए जाहिसँ द्वारपर हरदम १० गोटे बैसल रहत।
तेसरक मतलब झगड़ा-झाँटि सँ दूर रहि दोस्ती मिलान सँ रहू।
चारिमक मतलब दू रुपैयाक छाता लऽ छाहमे चलू”। तीन मूरी बला मनुक्ख बतेलक।
एकरापर अमल केलापर राजाक राजपाट वापस आबए लगलैक।


text:
दरभंगा। नेता विपक्ष आ अलीनगर क विधायक अब्दुल बारी सिद्दीकी राजग सरकार क विधायक फंड कए खत्म करबाक स्वागत केलथि अछि। संगहि ओ मुख्यमंत्री नीतीश कुमार स उम्मीद जतेलाह अछि जे ओ राजग शासित अन्य प्रदेश झारखंड, गुजरात, मध्यप्रदेश, छत्तीसगढ़, उत्तराखंड आ हिमाचल प्रदेश मे सेहो एहि कए व्यवस्था लागू करेबाक पहल करताह। दरभंगा प्रवास क दौरान सिद्दीकी स्पष्ट रूप स कहला जे राजग सरकार रट लगा रहल अछि जे एहि कोष कए खत्म कैला स भ्रष्टाचार खत्म नहि भ रहल अछि। ओ कहला जे राजग कए एहि बेर अपार बहुमत भेटल अछि आ एनडीए सरकार क कोष निरस्त संबंधी फैसला पुरान अछि। एहि लेल ओ उम्मीद करैत छथि जे जतए-जतए एनडीए क हुकूमत अछि ओतए सेहो बिहार माडल कए लागू कैल जाए। ओ कहला जे विपक्ष सरकारक विकासमुखी काज मे सहयोग देबा लेल हरदम तैयार अछि। मुदा सरकार क मंशा काज स बेची घोषणा पर आधारित लागि रहल अछि।
मुख्य पृष्ठ समाचार बिहार माडल कए अन्य प्रदेश मे सेहो लागू करए राजग: सिद्दीकी


text:
कलकत्ता.
विद्यापति मिथिला केर महान विभूति छलाह आ वर्तमानो मे ओ प्रेरणा देनिहार छथि. मिथिला ओ मैथिली केर मोजर विद्यापतिक कारणे विश्वभरि मे बढल अछि. एकदिस विद्यापति कवि रूपें प्रतिष्ठित छथि त' दोसर दिस हुनक रचना आ व्यक्तित्वक छाप एखनहुँ घर-घर मे अछि. हुनक गीत सभ कंठ-कंठ मे विद्यमान अछि आ पसरल अछि हुनक महादेवक प्रति भक्ति आ उगनाक कहिनी. उगना मिथिलाक घर-घर मे अछि महादेवक रूपें. मिथिला विकास परिषद् केर महिला शाखा मिथिला महिला मंच
अनेक बरख सं गिरीश पार्क स्थित विद्यापति प्रतिमा सं भूतनाथ मंदिर धरि कलश यात्रा आयोजित करैत अछि जे एहू बेर रविदिन १७ नवम्बर कें भोरे आयोजित भेल. एहि कलश यात्रा मे भारी संख्या मे महिला लोकनि भाग लेलनि. यात्रा केर अगुआइ मिथिला महिला मंच केर अध्यक्षा श्रीमति शैल झा कयलनि. यात्रा कें स्थानीय सांसद सुदीप बंद्योपाध्याय विदा कयलनि. एहि अवसर पर परिषद् अध्यक्ष अशोक झा सहित कार्यकर्ता लोकनि बेस तत्पर देखल गेलाह. कलश यात्रा मे विद्यापति आ उगना केर कथा पर आधारित झांकी बेस धियान आकृष्ट करैत रहल. (Report: मिथिमीडिया ब्यूरो)


text:
क्रिकेटर विराट कोहली आ अभिनेत्री अनुष्का शर्मा अंततः बियाह बन्हन मे बन्हा गेलाह अछि. आबि रहल खबरिक अनुसार दुनू प्रेमी मारिते रास गप्प-सरक्का कें विराम देइत 11 दिसंबर कें इटलीक मिलान शहर मे बियाह क' लेलनि. ओना बियाहक औपचारिक घोषणा शीघ्र हेबाक आशा कएल जा रहल अछि.
अनुष्का शर्मा अपन टि्वटर अकाउंट पर विवाहक फोटो शेयर केलनि अछि.
विवाह समारोह मे निकट संबंधी आ मित्र लोकनि शामिल भेलाह. कहल जा रहल अछि जे क्रिकेटक दुनिया सं सचिन तेंडुलकर आ फिल्मी दुनिया सं शाहरुख खान समारोह में शामिल भेल छलाह.
खबरिक अनुसार 26 दिसंबर कें मुंबई मे रिसेप्शन होएत. कोहली आ अनुष्का, दुनू 2013 मे एक शैंपू केर विज्ञापन करैत एक-दोसराक निकट आएल छलाह. पछिला किछु साल सं दुनूक अफेयर मीडिया मे शीर्ष पर बनल रहल छल.
कहि दी जे कोहली एखन दुनियाक सबसं बेसी टाका कमेनिहार ऐथलीट्स मे सं छथि त' अनुष्का एक कामयाब सितारा आ फिल्म प्रड्यूसर छथि.


text:
सुनील कुमार झा
• नालंदा मे बनत हवाई अड्डा
• इंडोर शूटिंग रेंज क उद्घाटन
• विवरेज एंड फ़ूड प्लांट क उद्घाटन
• पहिल आल विमेन कोओपरेटिव बैंक
• 23 हज़ार करोड़ क योजना आवंटित
• खेती मे बनल अंतर्राष्ट्रीय रिकॉर्ड
• स्वास्थ सेवा मे लगातार दोसर साल पहिल नंबर पर
उपरोक्त खबरि सब बिहारक विकास कथा क हिस्सा जरूर अछि मुदा इ कथा केवल एकटा जिला तक सिमित अछि। सबटा खबरि नालंदा स सम्बंधित अछि। बिहार क विकास क नाम पर विभिन्न अखबार मे छपल इ खबरि दरअसल मात्र एकटा खास जिला क विकास कए रेखांकित क रहल अछि। एहि आंकडा क आसपास दोसर आंकडा नहि रहबाक कारण इ कहल जा रहल अछि जे बिहार मे विकास त भेल मुदा द विकास किछु खास जिला मे सिमटि कए रहि गेल अछि। नालंदा पर इ आरोप आंकडा आ आवंटन क आधार पर लागि रहल अछि। नीतीश कुमार क कृपा कहि बा संयोग मुदा नालंदा सब जिला स आगू अछि। मुख्यमंत्री क गृह जिला हेबाक फायदा नालंदा जेना उठा रहल अछि ऐना पूर्व मे कोनो मुख्यमंत्री क गृहजिला नहि उठा सकल छल।
हालहि मे एकटा अंग्रेजी मे खबरि छपल जे महिला सशक्तिकरण कए बढ़ावा देबा लेल राज्य सरकार दूटा जिला मे आल विमेन कोऑपरेटिव बैंक खोलि रहल अछि, खास गप इ छल जे दूटा जिला मे स एकटा नालंदा अछि। एहि मौका पर एकटा पत्रकार सहकारी मत्री रामाधार सिंह स जखन सवाल केलक जे नालंदा क चयनक आधार की राखल गेल त मंत्री जी कोनो स्पष्ट उत्तर नहि द सकलाह आ गोलमोल जवाब द चुप भ गेलाह। कारण साफ छल नालंदाक चुनावक आधार जे छल से ओ बजबा लेल हिम्मत नहि जुटा सकलाह।
इ’समाद जखन नालंदा मे एकटा संस्थान लेल नव एयरपोर्ट बना देबाक समाद देलक तखन सच पूछब त बहुत लोक कए कोनो आश्चर्य नहि भेल। बिहार क विकास कथा पर नजरि रखनिहार नालंदा कए ल कए भ रहल काज कए लगातार आखबार क पन्ना मे रेखांकित करैत रहैत छथि। मुख्यमंत्री क गृह जिला कए जेतबा भेट रहल अछि ओ राज्यक अन्य जिला लेल डाह क कारण बनि रहल अछि। आइ एहि एक मात्र जिला मे राष्ट्रीय आ अंतराष्ट्रीय स्तर क सौटा स बेसी एजेंसी विभिन्न क्षेत्र मे विकास करबा लेल लागल अछि। एहन नहि छल जे एहि स पूर्व नालंदा क उपेक्षा भेल छल। मुदा नालंदा जेकां लालू आ जगन्नाथ अपन गृहजिला क विकास नहि केलथि। प्राचीन स्थल हेबाक कारण नालंदा सब दिन बिहारक गौरव रहल अछि। कोनो पार्टीक सरकार रहल एहि जिला कए पर्यटन लेल सबस लोकप्रिय मानल गेल आ विकास भेल। मुदा नालंदा कए जेना गति नीतीश कुमार कए मुख्यमंत्री बनलाक बाद देल गेल ओ बिहार क जिलावार विकास क संतुलन कए बिगाडि देलक अछि। आइ नालंदाक छोट स छोट योजना अखबार क सुर्खी बनि जाइत अछि। चाहे ओ हवाई अड्डा क निर्माण क प्रस्ताव हो बा मनरेगा मे राष्ट्रीय अवार्ड लेबाक मामला, स्वास्थ सेवा मे लगातार दोसर साल प्रथम स्थान लेबाक गौरव हो बा कृषि क क्षेत्र में अंतर्राष्ट्रीय रिकॉर्ड तोड़बाक मामला। नालंदा अगर आन जिला स बहुत आगू अछि त एकर पाछु सरकारक इच्छाशक्ति देखार भ रहल अछि।
ओना नालंदाक क इ आंकडा क कथा एहिना तैयार नहि भ गेल अछि। मुख्यमंत्री क गृह जिला भेला स मंत्री क अनवरत कृपा एहि जिला पर बरसैत रहल, इ सौभाग्य आन मुख्यमंत्री गृहजिला बा विधानसभा क्षेत्र कए नहि भेटल। आइ खेती मे प्रयुक्त भ रहल पॉवर टिलर पूरा देश मे सबस बेसी नालंदा मेअछि जे पूरा बिहार क 75प्रतिशत अछि। सबटा संस्था अपन विकास लेल एहि जिला कए चुनैत अछि, कारण पूछला पर कहल जाइत अछि जे मुख्यमंत्री क गृह जिला भेला स सुविधा भेटबा मे देरी नहि होइत अछि, आन जिला मे दिक्कत भ सकैत अछि। नालंदा मे संस्था कए जे जरुरत होइत अछि ओ पूरा भ जाइत अछि।
सवाल एतहि अछि जे इ सुविधा केवल नालंदा लेल किया भेट जाइत अछि। नालंदा कए आन जिला स अलग व्यवहार किया भेट रहल अछि। इ व्यवहार करनिहार नालंदा कए आन जिलाक दुश्मन किया बना रहल छथि। विकास सब जिला क अधिकार छी, फेर इ भेदभाव किया भ रहल अछि। दरभंगा मे हवाई अड्डा रहैत आईआईटी नहि खोलल गेल, कहल गेल हवाई संपर्क नहि अछि, मोतिहारी मे छोट सन रनवे रहैत केंद्रीय विश्वविध्यालय नहि खुलल, मुदा नालंदा मे विश्वविद्यालय लेल हवाई अड्डा बना देबाक घोषणा मोतिहारी आ दरभंगा कए कोना हज़म होएत। एक कात कोसी क्षेत्र सब साल बाढ़ क विभीषिका क सामना करैत अछि आ नदी जोड़ो परियोजना कए गति देबा लेल प्रयास नहि भ रहल अछि। कोसी क्षेत्र क लाइफलाइन डुमरी पुल क्षतिग्रस्त अछि मुदा सरकार चैन स अछि। नालंदा कए मॉडल जिला बना देल जाए, मुदा एतिहासिक दरभंगा कए नजरअंदाज किया कैल जा रहल अछि। मोतिहारीक विकास के करत? बिहार क मतलब केवल नालंदा कोना भ सकैत अछि नीतीश जी। अहां नालंदा जिला क जरूर छी, मुदा अहां दरभंगाक संग समस्त बिहार क मुख्यमंत्री छी।
maithili news, mithila news, bihar news, latest bihar news, latest mithila news, latest maithili news, maithili newspaper


text:
नववर्ष 2011 अहां सभ के लेल... हेलो मिथिला के सभ पाठक के लेल मंगलमय होए. 2011 अहां सभ के लेल शांति...सुख आओर समृद्धि लsक आबय. अहां एहि साल जे शुभ काज करय चाहय छी...ओ सपना सच मे तब्दील होए. ईश्वर सं हमर इहे कामना अछि.
केवटी, दरभंगा मे मिथिला पेंटिंग ट्रेनिंग सेंटर के तरफ सं नव वर्ष मिलन समारोह के आयोजन कएल गेल. एहि अवसर पर मिथिला पेंटिंग सं जुड़ल सभ लोक के न्योत
देल गेल छलन्हि.
इलाका के पत्रकार सभ के सेहो बुलाएल गेल छलन्हि. हुनका सभ के मिथिला पेंटिंग ट्रेनिंग सेंटर के आगां के कार्यक्रम... टारगेट के बारे मे जानकारी देल गेलन्हि. एहि सेंटर पर इलाका के लोक के मुफ्त मे मिथिला पेंटिंग के ट्रेनिंग देल जाए छनि.
अखन धरि केवटी के आसपास एकोटा मिथिला... मधुबनी पेंटिंग ट्रेनिंग सेंटर नहि छल. जखन कि मधुबनी... मिथिला पेंटिंग के लेल दुनिया भर मे मशहूर रांटी... जितवारपुर मात्र 25-30 किलोमीटर पर स्थित अछि.
एहि सेंटर के शुरू कएलखिन्ह रामकुमार दास जी. रामकुमार जी रिटायर भेलाह के बाद गाम मे एहि शुभ कार्य के श्रीगणेश कएलाह. एहि काज मे हुनका अपन धर्मपत्नी श्रीमती चंद्रलता दास जीक पूरा सहयोग मिल रहल छनि.
रामकुमार जी अपन नौकरी के कार्यकाल मे दुनिया घुमलाह. देश-विदेश मे रहय के दौरान एकटा चीज महसूस करलखिन्ह जे दुनिया भर मे लोक मिथिला-मधुबनी पेंटिंग के खूब पसंद करय छथिन्ह.
दुनिया भर के लोक एहि पेंटिंग के नीक पाए द खरीदय छथिन्ह मुदा पेंटिंग बनाबए वाला के नीक पाए नहि मिलय छनि. आओर गाम घर मे ई कला धीरे-धीरे खत्म भ रहल अछि. सिर्फ शादी-विवाह मे एकरा बनाबए को औपचारिकता निभाएल जा रहल अछि.
एहि मे पेंटिंग बनाबए वाला आओर खरीदय वाला के बीच दलाल सभ के भरमार अछि. जेहि कारण कलाकार के उचित पाए... सम्मान नहि मिल पाबैत अछि. कलाकार के बाजार तक डायरेक्ट पहुंच नहि अछि.
एहि सभ के देखैत...कलाकार के दुर्दशा के देखैत... ओतेक मेहनत करला के बादहुं उचित मानदेय नहि मिलला पर रामकुमार जी फैसला करलखिन्ह जे ओ एहि दिशा मे सुधार लाबय लेल काज करथिन्ह.
रामकुमार जी अपन बंगलौर के मेट्रो सिटी वाला मकान... घर द्वार... तीस साल के दौरान बनाएल गेल अपन बसल-बसाएल दुनिया के छोड़ि फेर सं गाम वापस अएलाह. एकाएक शहर के सुविधा के छोड़ि गाम-घर के वास्तविक पर परेशानी सं भरल दुनिया मे अपना के एडजस्ट करनाए कतेक मुश्किल अछि से अहां समझि सकय छी.
शहर के चकाचौंध सं मुश्किल सं दू-चारि घंटा बिजली रहय वाला गाम के माहौल... खाना पकाबय लेल गैस के लेल गाम सं 20 किलोमीटर दूर दरभंगा जाक लाइन मे लागय के कष्ट अहां समैझि सकय छी. छोट-मोट काज के लेल दरभंगा के चक्कर लगैनाए.
एहि लेल गाम मे आबि क रहय के फैसला... लोक के मिथिला पेंटिंग के ट्रेनिंग देबय के फैसला अहां सभ के जतेक आसान लगैत होए ओतेक अछि नहि. एहि के लेल हिनका दूनु प्राणी के जतेक प्रशंसा कएल जाए कम होएत. एहि सं गाम के आओर दोसर लोक के प्रेरणा सेहो मिलतन्हि.
खैर दूनु गोटे मिलsक पहिल जनवरी के मिथिला पेंटिंग ट्रेनिंग सेंटर सं जुड़ल सभ लोक के बुला... मिलन समारोह करि संकल्प लेलखिन्ह जे हम मिथिलाक विकास के लेल... मिथिला पेंटिंग के विकास के लेल सदिखन तत्पर रहब.
रामकुमार जी जखन ट्रेनिंग सेंटर शुरू करलखिन्ह तखन लोक के ओतेक सहयोग नहि मिललन्हि. लोक सभ अपना मे बतिआएत छलखिन्ह जे शहर सं अएलाह अ... दू चारि दिन मे जखन दस तरहक परेशानी के झेलताह त वापस बंगलौर भागि जएताह.
शहर मे रहय वाला लोक सभ सं ई सभ संभव नहि अछि. मुदा रामकुमार जी जे ठानि लेने छलखिन्ह ओकरा पूरा करय लेल सभ कष्ट भूलि दिन- राति एक करि देलखिन्ह. आब आसपास के कई गाम के लोक एहि ठाम ट्रेनिंग लेबय आबय छथिन्ह.
आसपास के गाम के माई- बहिन आबि अहिठाम मिथिला पेंटिंग सीख रहल छथीह. सीखय लेल पाए नहि लागय सं गाम-घर के गरीब परिवार के माई-बहिन सभ जोर-शोर सं आगां आबि रहल छथीह. आओर आब हुनका लोक के पूरा सहयोग सेहो मिलि रहल छनि.
गाम-घर मे एकटा चीज अछि जे पहिने त कोनो लोक नीक काज करनाए शुरू नहि करताह... आओर अगर कोनो लोक शुरू करथिन्ह त सहयोग करय के जगह दस तरहक ताना मारथिन्ह. मुदा आब रामकुमार जीके गाम-घर के सभ लोक के नीक सहयोग मिल रहल छनि.
हेलो मिथिला के तरफ सं एकबेर फेर सं रामकुमार दासजी...श्रीमती चंद्रलता दासजी के संग मधुबनी पेंटिंग के ट्रेनिंग लेबय... देबय वाला सभ लोक के नववर्षक शुभकामना.


text:
मिथिलाक जन-जीवन कृषि आधारित अछि. एतुक्का लोक-व्यवहार, पावनि-तिहार, कला-संस्कृति कें गौर सं देखबै त' कृषि सभक मूल मे भेटत. राजा जनक ह'र उठेबाक बात जग विदित अछि जाहि सं सीताक प्रादुर्भाव भेल. खाहे महाभारत काल मे डोनेशन लेल जखन पांडव मिथिला अबैत छथि त' जनक कें धाने बीछैत पबैत छथि आ तकर आगूक कथा सबहक ठोर पर अछि. मुदा जखन आधुनिकताक तथाकथित बिर्रो उठलै त' पहिने कृषि नष्ट भेलैक आ आब कृषि-परम्परा निपत्ता भेल जा रहल छै. फलतः मिथिला संस्कृति क्षरित भेल गेलैक अछि.
एही सभ मौलिक बिंदु पर सोचैत #ब्रांडमिथिला कें प्रभावशाली ढंग सं आगू अनलाह अछि मनीष आनंद. मखानक कतिपय आइटमक संग मसल्ला, हर्बल चाह, आमक अचार, आमिल, अदौरी, तिसियौरी, कुम्हारौरी आदि अनेक पारंपरिक खाद्यक सीरीज कें 'मिथिला नेचुरल्स' नाम सं अनलाह अछि. समस्त प्रोडक्ट कें विश्व बाजार कें धियान मे राखि तैयार कएल गेल अछि.
विगत दिन कोलकाता मे ASSOCHAMदिस सं ASEAN Buyers meet मे मनीष अपन उत्पाद संग उपस्थित भेल छलाह जतय बेस आह्लादकारी प्रतिक्रिया भेटलनि. मिथिलाक मखान आ पारंपरिक स्वाद आब देश-विदेश मे पहुंचबा लेल तैयार अछि.
विशेष बात ई अछि जे मनीष अपन प्रोडक्ट जरैल (मधुबनी) मिथिला मे तैयार करैत छथि आ व्यावसायिक क्रियाकलाप फरीदाबाद सं होइत अछि. ई जाहि तैयारी आ ऊर्जा सं लैश देखल जा रहल छथि, मिथिला बेस उद्योगक सोन सन भविष्यक आहटि कें सहजें अकानल जा सकैत अछि.
मिथिमीडिया दिस सं हिनका बहुत रास शुभकामना!


text:
कुमुद सिंह/ आशीष झा
नई दिल्ली। संविधानसभा क सदस्य, राज्यसभा सांसद आ दरभंगा क पूर्व महाराजाधिराज कामेश्वर सिंह क निवास नरगौना पैलेस 1975 मे बिका गेल। मुदा की ओ सौदा अवैध छल। आइ इ सवाल एक बेर उठि रहल अछि। इ मामला 37 साल बाद फेर अदालत जेबाक बाट ताकि रहल अछि जे आखिर एहि महलक स्वामी के अछि। कहबा लेल महारानी कामसुंदरी आ राजकुमार शुभेश्वर सिंह इ महल बिहार मे कांग्रेस क तत्कालीन सरकार कए बेचने छथि, मुदा सवाल अछि जे 1975 मे हिनका सब लग महल बेचबाक अधिकार छल। एहि सौदा पर पहिनो सवाल उठि चुकल अछि। 1975 मे महाराजा कामेश्वर सिंह क विलक एक्सेक्यूटर पूर्व न्यायाधीश लक्ष्मीकांत झा आपत्ति दर्ज केने छलाह, मुदा लक्ष्मीकांत झा क आपत्ति एहि आधार पर खारिज भ गेल जे महरानीक मरलाक बाद इ महल शुभेश्वर सिंह क व्यक्तिगत संपत्ति होएत आ हुनका एहि सौदा पर कोनो आपत्ति नहि अछि। लक्ष्मीकांत झा क आपत्ति खारिज भेलाक बाद बिहार मे कांग्रेस सरकारक तत्कालीन मुख्यमंत्री एहि महल पर कब्जा क मिथिला विश्वविद्यालयक स्नातकोत्तर विभाग खोलि देलथि। दरअसल राजकुमार शुभेश्वर सिंह क अनापत्तिपत्र देखि लक्ष्मीकांत झा एतबा निराश भ गेलाह जे महाराजक विल क मूल आधार कए नजरअंदाज क देलथि आ बिहार मे कांग्रेस सरकारक क तत्कालीन मुख्यमंत्री उत्साहित भ महल पर कब्जा क लेलथि। मुदा पूरा मामला ओहि दिन नव दिशा ल लेलक जहिया महारानी कामसुंदरी कए जीबैत कुमार शुभेश्वर सिंह क निधन भ गेल। 1975 मे ककरो इ अंदेशा नहि छल जे राजकुमार शुभेश्वर सिंह क निधन महरानी से पूर्व भ जाएत आ ओ एहि महलक स्वामित्व नहि पाबि सकताह।
दरअसल डा कामेश्वर सिंह कए इ पूर्ण विश्वास छल जे हुनक पत्नी आ भातिज हुनक संपत्ति कए बेचबा काल किछु नहि सोचताह। ताहि लेल ओ अपन विल मे नरगौना समेत अपन संपूर्ण संपत्ति कए काफी सतर्कता स बचेबाक प्रयास केने छथि। ओ एहन प्रावधान बनेलथि जे महारानी एकरा बेच नहि सकथि आ शुभेश्वर सिंह अपना जीबैत एकर स्वामित्व नहि पाबि सकैतथि, मुदा विधि कए विधान एहन जे हुनक संपत्ति एक एक क बेच देल गेल। नरगौना क सौदा कए अवैध करार देबाक सबस पैघ आधार महाराजा कामेश्वर सिंह क विल क ओ उपबंध अछि जाहि मे श्री सिंह साफ साफ लिखने छथि जे शेड्यूल ‘बी’ क संपत्ति (नरगौना महल, बगीचा सहित) महारानी कामसुन्दरी कए हुनका जीवन भरि लेल मात्र निवास हेतु (कोनो आओर काज लेल नहि)..। ओ घर आओर फर्नीचर क निर्बाध उपयोग करतथि..। हुनकर निधन क बाद, इ संपत्ति हमर छोट भतिज राजकुमार शुभेश्वर सिंह कए पूरा तरह स द देल जाएत। विलक इ प्रावधान साफ तौर स चारिटा गप कहैत अछि जे एहि सौदा कए अवैध घोषित करैत अछि। पहिल जे नरगौना मे रहबाक अलावा एहि महल पर महारानीक कोनो अधिकार नहि अछि। दोसर गप इ जे कोनो परिस्थिति मे महारानी कामसुंदरी कए एहि महल स बाहर नहि कैल जा सकैत अछि। तेसर गप इ जे महारानी अपन मर्जी स सेहो अगर इ महल छोडि दैत छथि, तखनो हुनका जीबैत एहि महल पर शुभेश्वर सिंह क अधिकार नहि भ सकैत अछि। एहन मे सवाल उठैत अछि जे 1975 मे बिहार मे कांग्रेस क तत्कालीन सरकार एहि महल कए कोना खरीद केलक आ एहि पर कब्जा केलक। किया त विल स साफ अछि जे महरानी कए इ महल बेचबाक, किराया लगेबाक या दान देबाक अधिकार नहि अछि। ओ एहि महलक मात्र भोग क सकैत छथि। ताहि लेल इ महल महारानी स कीनबाक कोनो आधार नहि बनैत अछि। दोसर दिस महारानी कए जीबैत एकरा ककरो हाथ स बेचबाक अधिकार राजकुमार शुभेश्वर सिंह ल नहि छल। महारानीक निधन बाद ओ एहि महल कए ककरो द सकैत छलाह। जे संभव नहि भ सकल। कानून क जानकार क कहब अछि जे 1975 मे महल पर स्वामित्व बदलबाक अधिकार ककरो लग नहि छल। अगर शुभेश्वर सिंह क निधन नहियो भेल रहिते तखनो महल बेचबा पर मात्र अनापत्ति जता देला स ओकर सवामित्व बदलल नहि जा सकैत छल। बिहार मे कांग्रेस क तत्कालीन सरकार क एहि महल पर कब्जा अवैध अछि किया त महारानीक जा धरि जीवैत छथि एकर स्वामित्व नहि बदलल जा सकैत अछि। स्वामित्व बदलबा लेल शुभेश्वर सिंह जेना बिहार सरकार कए सेहो महारानीक निधनक इंतजार करए पडत। किया त महाराजाक विल क अनुसार महारानी कए एहि महल स कोनो आधार पर निकालल नहि जा सकैत अछि। हुनक मर्जी एहि मे कतहु महत्व नहि रखैत अछि। महाराज कामेश्वर सिंह अपन संपत्ति मे स महारानी कामसुंदरी कए जे संपत्ति देने छथि तेकर जिक्र सेहो साफ साफ कैल गेल अछि। विल क अनुसार- हम महारानी राज्यलक्ष्मी आ महारानी कम्सुन्दरी कए पंद्रह – पंद्रह लाख क संपत्तियां दैत छी। महाराज लिखैत छथि जे उपरोक्त गपक तदुपरांत .. हमर एस्टेट (राज) क सम्पूर्ण शेष परिसंपत्ति एकटा बोर्ड ऑफ ट्रस्टी क अधिकार मे होएत जेकर सदस्य शेड्यूल ‘सी’ मे वर्णित छथि।.. ओ एहि संपत्ति कए हमर दूनू कनिया आ तीनू भातिज (हमर मृतक भाई क पुत्र) लेल रखताह..। ट्रस्टी महारानी राज्यलक्ष्मी कए ‘कैपिटल एसेट’ क रूप मे आठ लाख आ महारानी कामसुन्दरी कए बारह लाख टका देताह.. आ सबटा परिसंपत्ति क देखभाल आ मरम्मत (रिपेयर) क काज करताह..। हमर कनिया सबहक निधन क बाद परिसंपत्ति क एक तिहाई हमर सबस छोट भतिज राजकुमार शुभेश्वर सिंह क बच्चा (जे हुनकर अपन कनिया स पैदा लेने हुए आ कनिया हमर अपन जाति स हुए) कए द देल जाए..। एक तिहाई हमर दोसर दूनू भातिज राजकुमार जीवेश्वर सिंह आ राजकुमार यज्ञेश्वर सिंह क बच्चा कए द देल जाए। एकर बाद हमर बचल एक तिहाई संपत्ति जनता कए द देल जाए आ एकटा ट्रस्ट ओहि संपत्ति कए सामाजिक उपकार (चैरिटेबल परपस) क काज मे उपयोग करत..
कुल मिला कए महाराजा कामेश्वर सिंह क संपत्ति तीन भाग मे बंटल आ ओकर एक भाग जनता क हिस्सा मे सेहो आयल। रामबाग आ नरगौना सन किछु संपत्ति सीधा व्यक्तिगत संपत्ति रहल जाहि मे बंटबारा क कोनो आधार नहि बनैत अछि। एकर बावजूद 1987 मे पारिवारिक समझौता सुप्रीम कोर्ट मे भेल। भारतीय कानून क इतिहास मे इ पहिल उदाहरण अछि जाहि मे सुप्रीमकोर्ट ककरो विल संग छेडछाड करबाक मंजूरी देलक। एहि समझौता क दोसर आपत्तिजनक आधार इ रहल जे एहि मे केवल महाराजक संपत्ति क दू भाग क लोक शामिल भेल आ तीन भाग में बांटल संपत्ति कए चारि भाग मे बांटी देलक। अर्थात जनता लेल देल एक तिहाई संपत्ति कए दू हिस्सा क लोक मिल कए एक चौथाई क देलक, जे कानून कोन आधार पर कैल गेल से बुझब कानून क जानकार लेल सेहो मुश्किल भ रहल अछि। महाराजक वंशजक कहब अछि जे फैमली सेटलमेंटक बाद विल क कोनो महत्व नहि रहल। सवाल उठैत अछि जे 1975 क सौदा फैमली सेंटलमेंट क आधार पर नहि भेल छल बल्कि विल क आधार पर भेल छल, दोसर जे फैमली सेंटलमेंट सेहो विलक आधार पर भेल अछि नहि त वंशानुगत महाराजक उत्तराधिकारी जीवेश्वर सिंह छलाह। मुदा महाराज अपन संपत्ति वंशानुगत नहि द विल क माध्यम स बंटने छथि।पटना हाइकोर्ट क एकटा वरीय अधिवक्ता क कहब अछि जे 1987 मे भेल एहि पारिवारिक समझौता मे सेहो नरगौना सौदा क जिक्र नहि अछि। अगर 1987 मे नरगौना क जिक्र रहिते तखनो 1975 स 1987 तक नरगौना पर बिहार सरकार क स्वामित्व क दावा लेल कोनो आधार नहि बचैत अछि। अगर बिहार सरकार महारानी कए नरगौना क एक हिस्सा मे बसा देबाक तर्क देत तखनो इ तर्क मे दम नहि रहत किया त नरगौना क एकटा वस्तु तक बेचबाक अधिकार ता धरि ककरो लग नहि अछि जा धरि महारानी कामसुंदरी जीबैत छथि।
कानून क जानकार क कहब अछि जे अगर नव परिस्थिति मे कुमार शुभेश्वर सिंह क अनापत्ति खारिज भ जाइत अछि जे हुनका लग 1975 मे इ अनापत्ति देबाक कोनो अधिकार नहि छल त ताजा हालात मे महारानीक निधनक बाद इ संपत्ति शुभेश्वर सिंहक पुत्र कए भेटत आ ओ एहि संपत्तिक भविष्य तय करताह, मुदा पिता क देल अनापत्ति कए खारिज करब हुनको लेल आसान नहि अछि। दोसर परिस्थिति इ भ सकैत अछि जे शुभेश्वर सिंह क ओहि अनापत्ति कए मानि लेल जाए। तखनो बिहार सरकार कए महल पर स्वामित्व लेल महारानीक निधनक इंतजार त करए पडत। दूनू परिस्थिति मे नरगौना क स्वामित्व बिहार सरकार लग नहि रहत आ बिहार सरकार कए इ महल पर स कब्जा छोडए पडत। संगहि एहि 37 साल मे नरगौना क भेल क्षति क मुआवजा सेहो दरभंगा कए देबाक चाही।
अपन एक तिहाई संपत्ति जनता कए द महाराज कामेश्वर सिंह निश्चित रूप मे जनता कए अपन वंशज जेका मान्यता प्रदान केने छथि। एहन मे हुनक भावना क रक्षा करबा लेल जनता ढार भ रहल अछि। एहि मामला मे सेहो जनता कानूनी लडाई लडबाक तैयारी क रहल अछि। एहन मे किछु संगठन अदालत मे पीआइएल दायर करबाक विचार क रहल अछि। पीआइएल क माध्यम स सरकार स इ पूछल जाएत जे ओ नरगौना पैलेस केकरा स कीनलक आ जहिया एहि महल पर कब्जा केलक तहिया ओ व्यक्ति कए महल बेचबाक अधिकार छल या नहि। एहि पूरा मामला मे महारानी या राजकुमार शुभेश्वर सिंह दिस स जखन पक्ष लेबाक कोशिश कैल गेल त ओ उपलब्ध नहि भेलथि। शुभेश्वर सिंहक पुत्र एहि पर कोनो टिप्पणी करबा स इनकार क देलथि।
कुल मिला कए अपन मौत क 50 साल बाद तक देखबाक महारात रखनिहार डा कामेश्वर सिंह कए बुझल छल जे हुनक कनिया आ भातिज दरभंगाक एहि अमूल्य धरोहर कए नष्ट करबाक पूरा प्रयास करत। ताहि लेल ओ एहन प्रावधान बनेलथि जे महारानी एकरा बेच नहि सकथि आ शुभेश्वर सिंह अपना जीबैत एकर स्वामित्व नहि पाबि सकैतथि, मुदा विधि कए विधान एहन जे बिहार मे कांग्रेस क तत्कालीन सरकार एकरा केवल अवैध रूप स कीनबाक दावा नहि केलक बल्कि अवैध रूप स एहि पर कब्जा क एकरा नष्ट सेहो क देलक। देखबाक चाही जे इ नव हवा मौसम कए केतबा बदलैत अछि।
नोट : इस रिपोर्ट का हिंदी और अंग्रेजी अनुवाद भी उपलब्ध है।
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna


text:
मैथिली के चौबीसों घंटा वाला अपन चैनल 18 जून सं शुरू भs रहल अछि. चैनल के नाम अछि सौभाग्य मिथिला. मिथिला... मैथिलीक लेल ई नीक खबर अछि. करीब पांच करोड़ मैथिल के लेल ई मैथिलीक पहिल मनोरंजन चैनल होएत. लाइन मे किछ आओर चैनल अछि मुदा किछ एहन पेंच... कारण अछि जेहि सं ओ ऑन एयर नहि भS रहल अछि. सौभाग्य मिथिलाक तैयारी अखन जोर-शोर सं चलि रहल अछि. चैनल के काज देख रहल छथिन्ह प्रफुल्ल कुमार मिश्रजी. प्रफुल्लजी करीब 14 साल सं टीवी सं जुड़ल छथिन्ह. आओर सौभाग्य मिथिला के धरातल पर लाबय लेल दिन-राति एक कएने छथिन्ह.
प्रफुल्ल जीक संग चैनल सं कइटा आओर अनुभवी लोक सभ जुड़ल छथिन्ह जे मिथिला... मैथिल सभ्यता... संस्कृति आओर साहित्य के लोक के बीच पहुंचाबय लेल प्रयासरत छथिन्ह. प्रिंट पत्रकारिता आओर रंगमंच सं जुड़ल कुमार शैलेन्द्र जी चैनल के प्रोग्रामिंग देख रहल छथिन्ह. उम्मीद करबाक चाही जे ओ नीक-नीक कार्यक्रम लsक अएताह. कईबेर हुनकर नाटक देखय के मौका मिलल अछि. नीक काज करय छथिन्ह.
सौभाग्य मिथिला पर भोर मे 6 बजे सं लs क राति साढ़े दस बजे धरि अहां के नबका-नबका कार्यक्रम देखायल जाएत. राति मे अहां दिनका किछ नीक कार्यक्रम के फेर से देख सकैत छी. कार्यक्रम के शुरूआत 5:55 पर पराति.. पतरा सं होएत. भोरक कार्यक्रम मे अहां भक्तिरस सं डूबल गीतक कार्यक्रम ‘फूलडालि’ ...’मैथिली मज़ा’... आधुनिक मैथिली गीतक कार्यक्रम ‘खटमिट्ठी’... प्रेमगीतक कार्यक्रम ‘सिंगरहार’... विद्यापतिक गीतक कार्यक्रम ‘भनहि विद्यापति’ आओर सभ तरहक मैथिली गीतक कार्यक्रम ‘रमन-चमन’ देखि सकय छी. सांझ मे मैथिली एलबमक गीत वाला कार्यक्रम होएत ‘मैथिली मिक्स मसाला’. सौभाग्य मिथिला ओना त अछि मैथिली चैनल मुदा एहि पर शुरू मे एक घंटाक भोजपुरी कार्यक्रम ‘भोजपुरी मिक्स मसाला’ सेहो होएत. किछ दिन के बाद मगही मे कार्यक्रम शुरू करय के सेहो विचार छनि. चैनल मे चंदा झाजीक रामायण... मैथिली गीतनाद आओर कइटा दोसर कार्यक्रम पर काज चलि रहल अछि. शैलेन्द्र जीक एकटा हंसी वाला कार्यक्रम ‘डियर भावज’ सेहो रहत. किछ दिन बाद ‘अंग्रेजी कका’... ‘सास-पुतोहु’ ओर ‘अटकन-भटकन’ नामक कार्यक्रम देखय लेल मिलत.
एकटा नबका प्रयोग ई रहत जे अहांके सांझ के कार्यक्रम मे गाम-घर मे जे महिला सभ गीत गाबय छथिन्ह बिना कोनो बैकग्राउंड म्यूजिक के... सेहो सुनय लेल मिलत ‘गीतनाद’ मे. एकरे संग ‘महेशवाणी’... ‘जय अंबेगौरी’ आओर गामघरक ‘कीर्तन’ सेहो देखय-सुनय लेल मिलत.
सौभाग्य मिथिला के अखन किछ परेशानी के सेहो सामना करय पड़ि रहल अछि. चैनल आबि जाएत मुदा कतहुं दिखबे नहिं करत त कि फायदा. केबल आओर डिश पर वितरण मे फच्चर फंसि रहल छनि. केबल आओर डिश वाला किछ बेसिए पाई मांगि रहल छनि. चैनल के खर्च के एकटा बड़का हिस्सा त डिस्ट्रीब्यूशन पर चलि जाएत अछि. एकरा सुलझाबय लेल सेहो प्रयास भs रहल अछि. ओना प्रफुल्लजी केबल वाला के सेट टॉप बॉक्स फ्री देबय लेल तैयार छथिन्ह. अहां सभ के सेहो चैनल देखय लेल अपन-अपन केबल ऑपरेटर पर चैनल देखाबय लेल दबाव बनाबय पड़त. जेहि सं कि अपन गाम –घर- टोल सं हेलो मिथिला जकां जुड़ल रहि.
किछ शिकायत सेहो आएल अछि जे चैनल के अधिकारी सभ मिथिलाक नाम पर लोक सं मुफ्त मे काज कराबय चाहैत छथिन्ह. आखिर अपन भाषा-गाम-घर-टोल सं प्रेम के मतलब ई नहि अछि जे अहां हुनका सं बेगारी कराबी. मुदा एहि बारे मे जखन शैलेन्द्रजी सं बात भेल त ओ एहि सं साफ इनकार कएलखिन्ह. हुनकर कहनाय छलन्हि जे इंडस्ट्री के मुताबिक ओ सभ के पेमेंट कs रहल छथिन्ह. हां ई बात सच अछि जे ओ गीत-संगीत सं जुड़ल लोक के सिर्फ टोकन मनी दs रहल छथिन्ह. आबय-जाय के खर्च द रहल छथिन्ह. किएक त हुनका सेहो चैनल के मार्फत अपन प्रचार मिलतन्हि. लोक के बीच हुनका पहुंचय के मौका मिलतन्हि. ओना एकटा गप त अछि जे कोनो नीक काज शुरू भेलाह पर दस तरहक बात सेहो उड़ैत अछि. भS सकैत अछि किछ लोक खोंच लगाबय लेल ई हल्ला उड़ाबैत होएथिन्ह. जे होय हमरा सभ के त सौभाग्य मिथिलाक इंतजार अछि. चैनल के किछ नीक लोक के सेहो जरूरत छनि . अगर अहां मैथिली मे काज करय चाहैत छी त सम्पर्क के पता अछि-
सौभाग्य मिथिला
ए-6/1, मायापुरी फेज -1
नई दिल्ली-110064
फोन- +91-99905-94444.